Yesu Nkɔmhyɛ: Ahohiahia Kɛse ne Nna a Edi Akyiri, Bere bɛn? | Adesua\n“Dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?”—MAT. 24:3.\nƆkwan bɛn so na Yesu nkɔmhyɛ a ɛfa ahohiahia kɛse ho no mmamu abien di nsɛ?\nƐsɛ sɛ mfatoho a ɛfa nguan ne mmirekyi ho no ka yɛn asɛnka adwuma no sɛn?\nBere a Yesu kae wɔ Mateo ti 24 ne ti 25 sɛ ɔbɛba no, bere bɛn na na ɔreka ho asɛm?\n1. Dɛn na na asomafo no pɛ sɛ wohu a yɛn nso yɛn ho pere yɛn sɛ yebehu?\nBERE a Yesu som adwuma reba awiei wɔ asase so no, na n’asuafo no pɛ sɛ wohu nea ebesi daakye. Aka nna kakra ma Yesu awu no, n’asomafo baanan bisaa no sɛ: “Bere bɛn na eyinom bɛba mu, na dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?” (Mat. 24:3; Mar. 13:3) Yesu kaa nkɔmhyɛ bi ho asɛm. Wɔayɛ eyi ho kyerɛwtohɔ wɔ Mateo ti 24 ne ti 25. Ɔkaa nsɛm akɛse akɛse bi a ebesisi wɔ saa nkɔmhyɛ no mu. Yesu asɛm no ho hia yɛn efisɛ yɛn nso yɛn ho pere yɛn sɛ yebehu nea ebesi daakye.\n2. (a) Dɛn na yefi bere tenten atweetwee mu sɛ yɛbɛte ase yiye? (b) Nsɛmmisa abiɛsa bɛn na yebesusuw ho?\n2 Yehowa asomfo de mfe pii atweetwee Yesu nkɔmhyɛ a ɛfa nna a edi akyiri ho no mu, na wɔabɔ mpae sɛ Onyankopɔn mmoa wɔn ma wɔnte ase. Wɔpɛ sɛ wohu bere pɔtee a Yesu nkɔmhyɛ no bɛba mu. Momma yɛnhwɛ nsɛmmisa abiɛsa a ɛbɛboa yɛn ma yɛate nkɔmhyɛ yi ase yiye. Nsɛmmisa yi ni: Bere bɛn na “ahohiahia kɛse” no befi ase? Bere bɛn na Yesu bebu nnipa atɛn sɛ “nguan ne mmirekyi”? Bere bɛn na Yesu ‘bɛba’?—Mat. 24:21; 25:31-33.\nBERE BƐN NA AHOHIAHIA KƐSE NO BEFI ASE?\n3. Kan no na yesusuw sɛ bere bɛn na ahohiahia kɛse no fii ase?\n3 Kan no na yesusuw sɛ ahohiahia kɛse no fii ase 1914 bere a Wiase Ko I pae gui no, na Yehowa ‘twaa nna no so’ 1918 bere a ɔko no baa awiei, sɛnea ɛbɛyɛ a nkaefo no betumi aka asɛmpa no akyerɛ aman nyinaa. (Mat. 24:21, 22) Afei sɛ wɔka asɛmpa no wie a, wɔbɛsɛe Satan ahemman no. Ná ntease no ne sɛ ahohiahia kɛse no wɔ afã abiɛsa: Ebefi ase 1914, afei wobetwa so 1918, na ɛbɛba awiei wɔ Harmagedon.\n4. Dɛn na yɛabehu wɔ Yesu nkɔmhyɛ a ɛfa nna a edi akyiri no ho?\n4 Nanso yɛasan ahwɛ Yesu nkɔmhyɛ no bio, na yɛahu sɛ Yesu nkɔmhyɛ a ɛfa nna a edi akyiri ho no fã bi wɔ mmamu abien. (Mat. 24:4-22) Enyaa mmamu a edi kan wɔ Yudea afeha a edi kan Y.B. mu, na ebenya mmamu foforo wɔ yɛn bere yi so. Eyi bɛka wiase nyinaa. Saa nhwehwɛmu yi ama yɛabɛte nneɛma pii ase. *\n5. (a) Dɛn na efii ase afe 1914? (b) “Awoko yaw” a efii ase 1914 ne bere bɛn na edi nsɛ wɔ afeha a edi kan no mu?\n5 Bio nso yehui sɛ ahohiahia kɛse no amfi ase 1914. Adɛn ntia? Efisɛ Bible nkɔmhyɛ ma yehu sɛ ahohiahia kɛse no befi ase bere a wɔatow ahyɛ atoro som so, na ɛnyɛ bere a amanaman no reko. Enti nsɛm a esisii 1914 no nyɛ ahohiahia kɛse no mfiase, na mmom ɛyɛ “awoko yaw mfiase.” (Mat. 24:8) “Awoko yaw” yi te sɛ nea esii wɔ Yerusalem ne Yudea fi afe 33 Y.B. kosi 66 Y.B. mu.\n6. Dɛn na ɛbɛkyerɛ sɛ ahohiahia kɛse no afi ase?\n6 Dɛn na ɛbɛkyerɛ sɛ ahohiahia kɛse no afi ase? Yesu kae sɛ: “Sɛ muhu akyide a ɛbɔ ɔman a wɔnam odiyifo Daniel so kaa ho asɛm no sɛ egyina kronkronbea hɔ a, (ma ɔkenkanfo no mfa nhumu nyɛ adwuma,) afei momma wɔn a wɔwɔ Yudea mfi ase nguan nkɔ mmepɔw so.” (Mat. 24:15, 16) Nkɔmhyɛ yi mmamu a edi kan no, Roma asraafo (“akyide”) ‘begyinaa kronkronbea hɔ’ afe 66 Y.B. mu. Eyi yɛ bere a wɔtow hyɛɛ Yerusalem ne n’asɔrefie (a na Yudafo bu no sɛ ɛyɛ kronkronbea no) so no. Nkɔmhyɛ yi benya mmamu kɛse bere a Amanaman Nkabom (“akyide” a ɛwɔ hɔ nnɛ) no bɛtow ahyɛ Kristoman (a asɔrekɔfo bu no sɛ ɛyɛ kronkron) ne Babilon Kɛse no fã aka so no. Eyi bɛyɛ te sɛ nea ‘egyina’ kronkronbea hɔ. Adiyisɛm 17:16-18 ka asɛnkoro yi ara ho asɛm. Eyi na ebefi ahohiahia kɛse no ase.\n7. (a) Ɛyɛɛ dɛn na ‘wogyee Kristofo nkwa’ wɔ afeha a edi kan no mu? (b) Dɛn na yɛhwɛ kwan sɛ ebesi daakye?\n7 Yesu san kae sɛ: “Wobetwa nna no so.” Nkɔmhyɛ yi nyaa mmamu a edi kan afe 66 Y.B. mu bere a Roma asraafo baa Yerusalem na akyiri yi ‘wotwaa so’ kɔe no. Afei Kristofo a wɔasra wɔn a wɔwɔ Yerusalem ne Yudea no nyaa kwan guanee sɛnea ‘wobenya nkwa.’ (Monkenkan Mateo 24:22; Mal. 3:17) Enti dɛn na yɛhwɛ kwan sɛ ebesi wɔ ahohiahia kɛse a ɛreba no mu? Sɛ Amanaman Nkabom no tow hyɛ atoro som so a, Yehowa ‘betwa so’ sɛnea ɛbɛyɛ a wɔrensɛe nokware som nka atoro som ho. Eyi bɛma Onyankopɔn nkurɔfo anya wɔn ti adidi mu.\n8. (a) Ahohiahia kɛse no fã a edi kan ba awiei a, nsɛm bɛn na ebesisi? (b) Ɛbɛyɛ sɛ bere bɛn na 144,000 no muni a otwa to benya ne soro akatua? (Hwɛ awiei asɛm no.)\n8 Ahohiahia kɛse no fã a edi kan ba awiei a, dɛn na ebesi? Yesu asɛm no kyerɛ sɛ bere kakra betwam ansa na Harmagedon afi ase. Ɛnde, nsɛm bɛn na ebesisi saa bere no? Mmuae no wɔ Hesekiel 38:14-16 ne Mateo 24:29-31. (Monkenkan.) * Eyi akyi no, Harmagedon bɛpae agu. Eyi ne ahohiahia kɛse no fã a etwa to, na ɛte sɛ Yerusalem sɛe a ɛbaa afe 70 Y.B. mu no. (Mal. 4:1) Ahohiahia kɛse no bedu ne mpɔmpɔnso wɔ Harmagedon, na ɛbɛyɛ biribi a “efi wiase mfitiase besi mprempren ebi nsii” da. (Mat. 24:21) Ɛno akyi no, Kristo Mfirihyia Apem Nniso no befi ase.\n9. Yesu nkɔmhyɛ a ɛfa ahohiahia kɛse no ho no ka Yehowa nkurɔfo sɛn?\n9 Nkɔmhyɛ a ɛfa ahohiahia kɛse no ho no hyɛ yɛn den. Adɛn ntia? Ɛma yenya awerɛhyem sɛ amanehunu biara a yebehyia saa bere no, Yehowa begye ne nkurɔfo afi ahohiahia kɛse no mu. (Adi. 7:9, 14) Nea ɛyɛ yɛn dɛ koraa ne sɛ Harmagedon pae gu a, Yehowa bɛma obiara ahu sɛ ne tumidi na ɛfata na watew ne din kronkron no ho.—Dw. 83:18; Hes. 38:23.\nBERE BƐN NA YESU BEBU NNIPA ATƐN SƐ NGUAN NE MMIREKYI?\n10. Bere bi a atwam no, na yesusuw sɛ bere bɛn na wofii ase buu nnipa atɛn sɛ nguan ne mmirekyi?\n10 Ma yɛnhwɛ Yesu nkɔmhyɛ foforo ne bere a ebefi ase. Eyi fa nguan ne mmirekyi a wobebu wɔn atɛn ho. (Mat. 25:31-46) Bere bi a atwam no na yesusuw sɛ wofii ase paapae nnipa mu sɛ nguan ne mmirekyi wɔ 1914, na ɛbɛkɔ so wɔ awiei bere no nyinaa mu. Ná ntease a yɛwɔ ne sɛ, sɛ obi po Ahenni asɛm no na owu ansa na ahohiahia kɛse no afi ase a, wobebu no sɛ abirekyi, kyerɛ sɛ ɔrennya owusɔre.\n11. Dɛn nti na yebetumi aka sɛ Yesu amfi ase ampaapae nnipa mu sɛ nguan ne mmirekyi wɔ afe 1914 mu?\n11 Akyiri yi yɛsan hwɛɛ asɛm a ɛwɔ Mateo 25:31 no bio. Ɛhɔ ka sɛ: “Sɛ onipa Ba no ba n’anuonyam mu a abɔfo nyinaa ka ne ho a, ɔbɛtena n’anuonyam ahengua so.” Enti Ɔwɛn-Aban a ɛbaa afe 1995 mu no de ntease foforo too gua. Ɛkae sɛ Yesu bɛyɛɛ Onyankopɔn Ahenni no so Hene wɔ afe 1914 mu, nanso saa bere no wantena “n’anuonyam ahengua so” ammu “amanaman nyinaa” atɛn. (Mat. 25:32; fa toto Daniel 7:13 ho.) Bere a Yesu reka mfatoho a ɛfa nguan ne mmirekyi ho no, nea na ɔrepɛ akyerɛ ara ne sɛ ɔyɛ Ɔtemmufo. (Monkenkan Mateo 25:31-34, 41, 46.) Esiane sɛ Yesu amfi ase ammu amanaman no atɛn 1914 nti, yɛrentumi nka sɛ saa afe no na ofii ase paapae nnipa mu sɛ nguan ne mmirekyi. * Ɛnde, bere bɛn na Yesu befi ase abu atɛn?\n12. (a) Bere bɛn na Yesu befi ase abu amanaman no atɛn? (b) Asɛm bɛn na ɛwɔ Mateo 24:30, 31 ne Mateo 25:31-33, 46?\n12 Yesu nkɔmhyɛ a ɛfa nna a edi akyiri ho no ma yehu sɛ atoro som sɛe akyi na obefi ase abu amanaman nyinaa atɛn. Sɛnea yehui wɔ nkyekyɛm 8 no, Mateo 24:30, 31 ma yehu nneɛma a ebesisi saa bere no bi. Sɛ wohwɛ saa kyerɛwsɛm no a, wubehu sɛ nsɛm a Yesu kae ne nea ɔkae wɔ nguan ne mmirekyi ho no di nsɛ. Ɛho nhwɛso ni: Onipa ba no ba n’anuonyam mu a abɔfo ka ne ho; wɔbɛboaboa mmusua ne amanaman nyinaa ano; wɔn a obebu wɔn atɛn sɛ nguan no ‘bɛma wɔn ti so’ efisɛ “daa nkwa” da hɔ retwɛn wɔn. * Wɔn a obebu wɔn atɛn sɛ mmirekyi no ‘bɛbɔ abubuw’ efisɛ “daa ɔsɛe” da hɔ retwɛn wɔn.—Mat. 25:31-33, 46.\n13. (a) Bere bɛn na Yesu bebu nnipa atɛn sɛ nguan anaa mmirekyi? (b) Ɛsɛ sɛ saa ntease yi ka yɛn asɛnka adwuma no sɛn?\n13 Sɛ yɛhwɛ eyi nyinaa a, yebetumi aka sɛ ahohiahia kɛse no mu na Yesu bɛba abebu amanaman no atɛn sɛ nguan anaa mmirekyi. Afei ahohiahia kɛse no fa a etwa to a ɛne Harmagedon no, ‘wɔbɛsɛe’ mmirekyi no koraa. Ɛsɛ sɛ saa ntease yi ka yɛn asɛnka adwuma no sɛn? Ɛboa ma yehu sɛ asɛnka adwuma no ho hia paa. Seesei a ahohiahia kɛse no nnya mfii ase no, bere da so wɔ hɔ a nnipa betumi asesa wɔn adwene na wɔafa kwan hihiaa a “ɛkɔ nkwa mu” no so. (Mat. 7:13, 14) Ɛwom, ɛnnɛ ebinom bɛyɛ wɔn ade sɛ nguan anaa mmirekyi, nanso ɛsɛ sɛ yɛkae sɛ ahohiahia kɛse no mu na Yesu bebu nnipa atɛn sɛ nguan anaa mmirekyi. Enti ɛsɛ sɛ yɛkɔ so ara ka Ahenni no ho asɛm kyerɛ nnipa dodow biara a yebetumi sɛnea ɛbɛyɛ a wobenya hokwan ayɛ ho biribi.\nSeesei a ahohiahia kɛse no nnya mfii ase no, bere da so wɔ hɔ a nnipa betumi asesa wɔn adwene (Hwɛ nkyekyɛm 13)\nBERE BƐN NA YESU BƐBA?\n14, 15. Nsɛm anan bɛn na ɛfa bere a Kristo bɛba abebu atɛn daakye ho?\n14 Sɛ yɛhwɛ Yesu nkɔmhyɛ no bio a, ebia ɛho behia sɛ yɛyɛ nsakrae wɔ ntease a yɛwɔ wɔ nsɛm foforo a ebesisi ho. Bere bɛn na saa nsɛm no besisi? Nkɔmhyɛ no ara ma yehu mmuae no. Momma yɛnhwɛ.\n15 Yesu nkɔmhyɛ a ɛwɔ Mateo 24:29–25:46 no ma yehu sɛ na ɔreka nsɛm a ebesisi wɔ nna a edi akyiri yi ne ahohiahia kɛse a ɛreba no mu. Yesu kaa ne ‘ba’ no ho asɛm mpɛn awotwe wɔ saa kyerɛw nsɛm no mu. * Ɔkaa ahohiahia kɛse no ho asɛm sɛ: ‘Wobehu sɛ onipa Ba no nam mununkum mu reba.’ Afei ɔkae sɛ: “Munnim da ko a mo Wura bɛba.” Ɔsan kae sɛ: “Dɔn a mo ani nna so mu na onipa Ba no bɛba.” Bere a Yesu kaa nguan ne mmirekyi ho asɛm no, ɔkae sɛ: “Onipa Ba no ba n’anuonyam mu.” (Mat. 24:30, 42, 44; 25:31) Nsɛm anan yi nyinaa fa bere a Kristo bɛba abebu atɛn daakye ho. Nsɛm anan a aka no nso ɛ? Yesu nkɔmhyɛ no fã he na yehu no?\n16. Kyerɛw nsɛm bɛn bio na ɛka Yesu ba ho asɛm?\n16 Yesu kaa akoa nokwafo ne ɔbadwemma no ho asɛm sɛ: “Anigye ne akoa a ne wura bɛba abehu sɛ ɔreyɛ saa.” Bere a Yesu reka mfatoho a ɛfa mmabun ho no, ɔkae sɛ: “Bere a wɔrekɔ akɔtɔ [ngo] no, ayeforokunu no bae.” Bio nso bere a Yesu reka owura bi a ɔmaa ne nkoa dwetikɛse ho asɛm no, ɔkae sɛ: “Bere tenteenten akyi no, nkoa no wura bae.” Owura no ka kyerɛɛ akoa bɔne no sɛ: “Ɛsɛ sɛ anka wode me dwetɛ sika no kɔma sikakorafo, na meba a manya m’ade.” (Mat. 24:46; 25:10, 19, 27) Ɛha nso yehu mpɛn anan a Kyerɛwnsɛm no ka Yesu ba ho asɛm. Bere bɛn na ɛreka ho asɛm?\n17. Mateo 24:46 ka sɛ ‘owura no bɛba.’ Kan no na yɛte eyi ase sɛn?\n17 Bere bi a atwam no, yɛkae wɔ yɛn nhoma ahorow mu sɛ kyerɛw nsɛm anan a yɛkaa ho asɛm wɔ nkyekyɛm 16 a ɛfa Yesu ba ho no nyaa mmamu afe 1918. Wo de, ma yɛmfa asɛm a Yesu ka faa “akoa nokwafo ne ɔbadwemma” no ho nyɛ nhwɛso. (Monkenkan Mateo 24:45-47.) Kan no na yɛte ase sɛ bere a Mateo 24:46 kae sɛ owura no “bɛba” no, na ɛkyerɛ bere a Yesu bɛhwɛɛ wɔn a wɔasra wɔn no honhom fam tebea wɔ afe 1918 mu. Bio nso na yɛte ase sɛ afe 1919 na Owura no de nea ɔwɔ nyinaa hyɛɛ akoa no nsa. (Mal. 3:1) Nanso bere a yɛsan hwɛɛ Yesu nkɔmhyɛ no mu bio no, yehui sɛ ehia sɛ yɛyɛ nsakrae wɔ ntease a yɛwɔ mu. Adɛn ntia?\n18. Sɛ yɛhwɛ Yesu nkɔmhyɛ no nyinaa a, dɛn na yebetumi aka afa Yesu ‘ba’ ho?\n18 Ansa na Yesu reka asɛm a ɛwɔ Mateo 24:46 no, na wadi kan aka biribi a ɛkyerɛ sɛ ne ‘ba’ no yɛ bere a ɔbɛba abebu atɛn wɔ ahohiahia kɛse no mu. (Mat. 24:30, 42, 44) Bio nso sɛnea yehui wɔ nkyekyɛm 12 no, Yesu “ba” a wɔaka ho asɛm wɔ Mateo 25:31 no nso kyerɛ bere a obebu atɛn daakye wɔ ahohiahia kɛse no mu. Enti sɛ Yesu ka wɔ Mateo 24:46, 47 sɛ ɔbɛba de nea ɔwɔ nyinaa abɛhyɛ akoa nokwafo no nsa a, yebetumi aka sɛ saa asɛm no nso bɛbam daakye wɔ ahohiahia kɛse no mu. * Sɛ yɛhwɛ Yesu nkɔmhyɛ no nyinaa a, yehu sɛ bere a ɔkaa no mpɛn awotwe sɛ ɔbɛba no, na ne nyinaa kyerɛ nea ebesi daakye, kyerɛ sɛ, bere a ɔbɛba abebu atɛn wɔ ahohiahia kɛse no mu.\n19. Ntease foforo bɛn na yɛanya? Nsɛmmisa bɛn na yebesusuw ho wɔ adesua a edidi so no mu?\n19 Nea yɛasusuw ho abedu yi, dɛn na yɛasua? Bere a yɛrefi adesua yi ase no, yebisaa nsɛm abiɛsa bi, na yɛanya ho mmuae. Nea edi kan, yɛabehu sɛ ahohiahia kɛse no amfi ase 1914, na mmom ebefi ase bere a Amanaman Nkabom no atow ahyɛ Babilon Kɛse no so no. Afei yɛahu sɛ ɛnyɛ 1914 na Yesu fii ase paapae nguan ne mmirekyi no mu, na mmom ɔbɛyɛ saa wɔ ahohiahia kɛse no mu. Bio nso yɛahu sɛ ɛnyɛ 1919 na Yesu bae de nea ɔwɔ nyinaa bɛhyɛɛ akoa nokwafo no nsa, na mmom ɔbɛyɛ saa wɔ ahohiahia kɛse no mu. Enti nsɛmmisa abiɛsa no nyinaa mmuae yɛ koro. Ne nyinaa besi daakye, ahohiahia kɛse no mu. Sɛ saa na yɛabɛte ase a, ɛnde akoa nokwafo a Yesu kaa ne ho asɛm wɔ ne mfatoho mu no nso ɛ? Yɛbɛte ase sɛn? Bio nso, ɔkwan bɛn so na ntease a yɛanya yi ka Yesu mfatoho foforo a ɛreba mu wɔ awiei bere yi mu? Yebesusuw nsɛmmisa yi ho wɔ adesua a edidi so no mu.\n^ nky. 4 Nkyekyɛm 4: Sɛ wopɛ eyi ho nsɛm pii a, hwɛ Ɔwɛn-Aban February 15, 1994, kratafa 8-21 ne Ɔwɛn-Aban May 1, 1999, kratafa 8-20.\n^ nky. 8 Nkyekyɛm 8: Ade biako a wɔaka ho asɛm wɔ kyerɛw nsɛm no mu ne sɛ “wɔbɛboaboa wɔn a wapaw wɔn no ano.” (Mat. 24:31) Enti ɛbɛyɛ sɛ ahohiahia kɛse no fã a edi kan no twam a, wɔn a wɔasra wɔn a wɔaka wɔ asase so nyinaa bɛkɔ soro ansa na Harmagedon ko no apae agu. Eyi yɛ ntease foforo a yɛde resi “Nsɛmmisa a Efi Akenkanfo Hɔ” a ɛwɔ August 15, 1990, Ɔwɛn-Aban no kratafa 30 ananmu.\n^ nky. 11 Nkyekyɛm 11: Hwɛ Ɔwɛn-Aban October 15, 1995, kratafa 18-28.\n^ nky. 12 Nkyekyɛm 12: Hwɛ asɛm a ɛwɔ Luka 21:28.\n^ nky. 15 Nkyekyɛm 15: Asɛmfua a yɛkyerɛ ase “ba,” “bae,” ne “bɛba” nyinaa fi Hela asɛmfua er′kho·mai mu.\n^ nky. 18 Nkyekyɛm 18: Sɛnea yɛahu no, Hela asɛmfua a wɔkyerɛ ase wɔ Mateo 24:46 “bɛba” no, ɛno ara na wɔkyerɛɛ ase “reba” ne “bɛba” wɔ Mateo 24:30, 42, 44.


9 Menne me ho anaa?+ Menyɛ ɔsomafo?+ Minhuu yɛn Awurade Yesu?+ Ɛnyɛ mo ne m’adwuma wɔ Awurade mu? 2 Sɛ menyɛ ɔsomafo mma ebinom a, mo de, meyɛ ma mo, na mo ne nsɔano+ a ɛma me somafodwuma di mũ Awurade mu. 3 Nea mede bua wɔn a wobu me atɛn ni:+ 4 Yenni tumi sɛ yedidi+ na yɛnom anaa? 5 Yenni tumi sɛ yɛfa onuawa bi yɛ yɛn yere+ ne no nantew te sɛ asomafo a aka no ne Awurade nuanom+ ne Kefa+ anaa? 6 Anaasɛ me ne Barnaba+ nkutoo na yenni tumi sɛ yegyae adwumayɛ?+ 7 Hena na ɔyɛ ɔsraani a n’ankasa tua ne ho ka? Hena na ɔyɛ bobeturo na onni mu aba?+ Anaasɛ hena na ɔhwɛ mmoa, na ɔnnom wɔn nufusu no bi?+ 8 So mede nnipa adwene na ɛreka nsɛm+ yi? Anaa Mmara+ no nso nka saa? 9 Na wɔakyerɛw wɔ Mose mmara no mu sɛ: “Nkyekyere nantwi ano bere a ɔreporow awi.”+ So nantwi ho na Onyankopɔn dwen? 10 Anaasɛ yɛn mmom nti na ɔkaa saa? Nokwarem no, yɛn nti na wɔkyerɛwee,+ efisɛ nea ofuntum no, ɛsɛ sɛ ofuntum no anidaso mu, na nea ɔporow awi no, ɛsɛ sɛ ɔyɛ saa a ɔwɔ anidaso sɛ obenya bi.+ 11 Sɛ yɛadua honhom fam nneɛma+ ama mo a, so ɛyɛ ade kɛse bi sɛ yebetwa honam fam nneɛma afi mo hɔ?+ 12 Sɛ afoforo nya tumi a ɛte saa wɔ mo so+ a, yɛn tumi mmoro saa anaa? Nanso yennii saa tumi no,+ na mmom yekura nneɛma nyinaa mu na yɛamfa biribiara ansi Kristo asɛmpa no kwan.+ 13 Munnim sɛ wɔn a wɔyɛ adwuma kronkron no di+ asɔrefie nneɛma no bi, na wɔn a wɔsom+ wɔ afɔremuka ho daa no ne afɔremuka no wɔ kyɛfa? 14 Saa ara nso na Awurade ahyɛ+ sɛ wɔn a wɔka asɛmpa no mfa asɛmpa no so ntena ase.+ 15 Nanso memfaa nhyehyɛe yi mu biara nnii dwuma.+ Nokwarem no, mankyerɛw eyinom sɛnea mede bedi dwuma, na eye ma me sɛ mewu mmom—obiara ntumi mma nea mede bɛhoahoa me ho+ nyɛ kwa! 16 Na sɛ meka asɛmpa+ no a, ɛnyɛ ade a ɛsɛ sɛ mede hoahoa me ho, efisɛ ɛyɛ ahyɛde+ a ɛda me so. Na sɛ manka asɛmpa no a, anka minnue!+ 17 Sɛ miyi me yam yɛ+ a, mewɔ akatua;+ sɛ nso meyɛ no amemenemfe mu a, wɔde ofiehwɛ adwuma+ no ahyɛ me nsa ara. 18 Afei dɛn ne m’akatua? Ɛne sɛ bere a mereka asɛmpa no mede asɛmpa no bɛma kwa,+ sɛnea ɛbɛyɛ na memfa tumi a mewɔ wɔ asɛmpa no ho no nni dwuma kwammɔne so. 19 Na made me ho afi nnipa nyinaa ho de, nanso mayɛ me ho akoa+ ama obiara, sɛnea ɛbɛyɛ a menya+ nnipa pii. 20 Enti meyɛɛ me ho sɛ Yudani maa Yudafo,+ na manya Yudafo; wɔn a wɔwɔ mmara ase no, meyɛɛ me ho sɛ nea ɔwɔ mmara ase maa wɔn,+ ɛwom sɛ m’ankasa minni mmara ase+ de, na manya wɔn a wɔwɔ mmara ase no. 21 Wɔn a wonni mmara no,+ meyɛɛ me ho sɛ nea onni mmara maa wɔn,+ ɛwom, ɛnyɛ sɛ minni mmara ase wɔ Onyankopɔn mu na mmom mewɔ mmara ase+ wɔ Kristo mu,+ na manya wɔn a wonni mmara no. 22 Wɔn a wɔyɛ mmerɛw no, meyɛɛ mmerɛw maa wɔn, na manya wɔn a wɔyɛ mmerɛw.+ Mayɛ biribiara ama nnipa ahorow nyinaa,+ sɛnea ɛyɛ dɛn ara a, megye ebinom nkwa. 23 Na asɛmpa no nti na meyɛ ade nyinaa, na ama me ne afoforo anya mu kyɛfa.+ 24 Munnim sɛ ammirikatufo+ a wosi akan nyinaa tu mmirika no de, nanso obiako pɛ na onya nkonimbo+ no? Muntu mmirika+ no saa na mo nsa aka.+ 25 Bio nso, obiara a ɔde ne ho hyɛ akansi mu no hyɛ ne ho so+ nneɛma nyinaa mu. Nanso wɔn fam no, wɔyɛ na wɔanya abotiri a ɛsɛe,+ na yɛn de, nea ɛrensɛe.+ 26 Ne saa nti mmirika a mitu+ no, mintu no biarabiara; akuturuku a meretoto no, mehwɛ na mantoto no sɛnea mereboro mframa;+ 27 na mmom midi me nipadua nya,+ na mehyɛ no sɛ akoa, na bere a maka asɛm no akyerɛ afoforo no, m’ankasa manyɛ obi a ɔmfata+ ɔkwan bi so.


2 Beresosɛm 22 | Intanɛt So Bible| Wiase Foforɔ Nkyerɛaseɛ\n2 Beresosɛm 22:1-12\n22 Na Yerusalemfo de ne ba kumaa Ahasia*+ sii hene ma odii n’ade, (efisɛ afowfo dɔm a wɔne Arabiafo+ baa nsra no mu no kunkum mpanyimfo no nyinaa,)+ enti Yehoram ba Ahasia bedii Yuda so hene. 2 Ahasia bedii ade no, na wadi mfe aduonu abien,+ na odii hene afe biako wɔ Yerusalem. Ne maame din de Atalia+ a ɔyɛ Omri+ banana. 3 Ɔno nso faa Ahab fiefo akwan so,+ efisɛ ne maame+ tuu no fo ma ɔyɛɛ amumɔyɛde. 4 Ɔyɛɛ Yehowa ani so bɔne sɛnea Ahab fiefo yɛe no, efisɛ ne papa wui no, wɔn na wotuu no fo+ ma ɔsɛee. 5 Wɔn afotu na ɔde yɛɛ adwuma,+ enti ɔne Ahab ba, Israel hene Yehoram+ boom ne Siria hene Hasael+ kɔkoe wɔ Ramot-Gilead.+ Ɛhɔ na wɔtow agyan wɔɔ Yehoram.+ 6 Enti ɔsan n’akyi kɔsaa ne ho yare wɔ Yesreel+ efisɛ bere a ɔne Siria hene Hasael kɔkoe no, wopiraa no wɔ Rama.+ Na Yehoram+ ba, Yuda hene Asaria*+ kɔe sɛ ɔrekɔhwɛ Ahab ba Yehoram+ wɔ Yesreel, efisɛ na ɔyare.+ 7 Nanso Onyankopɔn+ na ɔmaa Ahasia asehwe+ bae bere a ɔkɔɔ Yehoram nkyɛn no. Oduu hɔ no, ɔne Yehoram kɔɔ+ Nimsi+ banana Yehu+ a Yehowa asra+ no sɛ ɔntɔre Ahab fie ase+ no nkyɛn. 8 Ɛbae sɛ bere a Yehu de n’ani sii Ahab fie+ so no, ɛhɔ ara na ɔkɔkyeree Yuda mmapɔmma ne Ahasia+ nuanom mma a wɔsom Ahasia no, na okunkum wɔn.+ 9 Ɛnna ɔkɔhwehwɛɛ Ahasia, na wɔkyeree no+ de no brɛɛ Yehu; ná waguan akohintaw Samaria.+ Wokum no na wosiee no,+ na wɔkae sɛ: “Ɔyɛ Yehosafat+ a ɔde koma mũ hwehwɛɛ+ Yehowa no banana.” Ná obiara nni Ahasia fie bio a obetumi adi ahenni no so. 10 Ahasia maame Atalia+ hui sɛ ne ba no awu. Enti ɔsɔre kunkum Yuda fie adehye mma no nyinaa.+ 11 Nanso ɔhene babea Yehosabat+ faa Ahasia ba Yehoas,+ na owiaa no fii ahenemma a na wɔrekunkum wɔn no mu, na ɔde ɔne ɔbea a ɔhwɛ no no kohintaw ɔdan a mpa sisi mu no mu. Na Ɔhene Yehoram+ babea Yehosabat, ɔsɔfo Yehoiada+ yere no, (ná ɔyɛ Ahasia nuabea), Atalia nti, ɔde abofra no kohintawee, na wannya no ankum no.+ 12 Ɔne wɔn tenaa nokware Nyankopɔn fie hɔ ahintawee mu mfe asia+ bere a Atalia di hemmaa+ wɔ asase no so no.+\n^ Ɔno ara na wɔfrɛ no Yehoahas wɔ 2Be 21:17 no.\n^ Wɔsan frɛ no Ahasia wɔ nky 1, 2, 7-11.\n2 Beresosɛm 22


Siesie Wo Ho Nnɛ Ma Wiase Foforo no Mu Asetena | Adesua\nKENKAN WƆ Afrikaans Cakchiquel (Western) Cambodian Chol Dangme English Ewe French Ga Garifuna Greenlandic Hmong (White) Iban Italian Karen (S'gaw) Kikongo Kiluba Kimbundu Kisonge Kongo Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swahili (Congo) Swati Tahitian Tlapanec Tojolabal Totonac Tshiluba Tsonga Tswana Twi Umbundu Uruund Venda Wayuunaiki Xhosa Zulu\n“Wɔnyɛ papa . . . na ama wɔatumi asɔ nkwa paa no mu dendeenden.”—1 TIMOTEO 6:18, 19.\nNNWOM: 125, 40\nDɛn na ɛbɛma yɛn ani agye kɛse paa wɔ wiase foforo no mu?\nNneɛma bɛn na yɛbɛtumi ayɛ nnɛ de asiesie yɛn ho ama wiase foforo no mu asetena?\nSɛ yɛde nneɛma bi sisi yɛn ani so wɔ Yehowa som mu a, ɔkwan bɛn so na ɛbɛtumi aboa yɛn ma yɛasiesie yɛn ho ama Onyankopɔn wiase foforo no mu asetena?\n1, 2. (a) Dɛn na wohwɛ kwan wɔ Paradise? (Hwɛ mfoni a ɛwɔ adesua yi mfiase no.) (b) Dɛn na ɛbɛma yɛn ani agye kɛse paa wɔ wiase foforo no mu?\nYƐREHWƐ “daa nkwa” kwan dendeenden. Ɔsomafo Paulo kaa sɛ wei ne “nkwa paa” no. (Kenkan 1 Timoteo 6:12, 19.) Nnipa dodow no ara bɛtena ase daa wɔ Paradise asase so. Wo deɛ hwɛ sɛ woasɔre anɔpa na wonte nka sɛ wo ho baabiara yɛ wo yaw, na mmom anigye ne akomatɔyam nko ara. Wobɛte nka sɛn? (Yesaia 35:5, 6) Hwɛ sɛnea ɛbɛyɛ anigye sɛ wo ne w’abusua ne wo nnamfo ne afei wɔn a wɔanyane afi awufo mu nyinaa bɛbom ayɛ ade. (Yohane 5:28, 29; Asomafoɔ Nnwuma 24:15) Wobɛnya bere asua nneɛma foforo na woatumi ayɛ no yie. Wobɛtumi asua nyansahu ho ade pii. Anaasɛ wobɛtumi asua sɛnea wɔbɔ nnwom anaa woasua sɛnea wobɛsi wo dan.\n2 Ɛwom sɛ yɛhwɛ kwan sɛ yɛbɛnya saa nneɛma pa yi nyinaa deɛ, nanso ade a ɛbɛma yɛn ani agye paa ne sɛ yɛbɛsom Yehowa. Wo deɛ hwɛ sɛnea asetena bɛyɛ bere a nnipa nyinaa bu Yehowa din sɛ ɛyɛ kronkron na wɔgye Yehowa tom sɛ wɔn Sodifo no. (Mateo 6:9, 10) Sɛ nnipa a wɔyɛ pɛ hyɛ asase so ma sɛnea Onyankopɔn bɔɔ ne tirim mfiase no a, yɛbɛdi ahurusi paa. Bere a yɛrebɛn pɛyɛ ho nkakrankakra no, ɛbɛyɛ mmerɛw koraa sɛ yɛne Yehowa adamfofa mu bɛyɛ den!—Dwom 73:28; Yakobo 4:8.\n3. Ɛsɛ sɛ yɛsiesie yɛn ho ma dɛn nnɛ?\n3 Yɛwɔ ahotoso sɛ Yehowa bɛyɛ saa nneɛma pa yi nyinaa efisɛ “Onyankopɔn fam deɛ, adeɛ nyinaa bɛtumi ayɛ yie.” (Mateo 19:25, 26) Sɛ yɛpɛ sɛ yɛtena ase daa wɔ wiase foforo no mu a, ɛnnɛ ne bere a ɛsɛ sɛ ‘yɛsɔ daa nkwa mu dendeenden.’ Yɛnim sɛ awiei no abɛn pɛɛ, enti ɛsɛ sɛ yɛde yɛn abrabɔ kyerɛ sɛ yɛhwɛ kwan sɛ awiei no bɛba bere biara. Ɛhia sɛ yɛyɛ nea yɛbɛtumi biara nnɛ de siesie yɛn ho ma wiase foforo no mu asetena. Momma yɛnhwɛ nea yɛbɛyɛ.\nSƐNEA WOBƐSIESIE WO HO\n4. Dɛn na yɛbɛtumi ayɛ nnɛ de asiesie yɛn ho ama wiase foforo no mu asetena? Ma mfatoho.\n4 Dɛn na yɛbɛyɛ de asiesie yɛn ho ama wiase foforo no mu asetena? Sɛ yɛpɛ sɛ yɛkɔtena ɔman foforo so a, ebia yɛbɛyɛ nneɛma bi de asiesie yɛn ho ama saa ɔman no mu asetena. Nea yɛbɛyɛ no bi ne sɛ ebia yɛbɛfi ase asua nnipa a wɔwɔ hɔ no kasa ne wɔn amammerɛ. Yɛbɛtumi nso afi ase adi nnuane a wɔdi wɔ hɔ no bi. Saa ara nso na yɛbɛtumi asiesie yɛn ho ama wiase foforo no mu asetena nnɛ. Nea yɛbɛtumi ayɛ ne sɛ yɛbɛbɔ yɛn bra te sɛ nea yɛwɔ hɔ. Momma yɛnhwɛ nneɛma a yɛbɛtumi ayɛ no bi.\n5, 6. Sɛ yɛtie akwankyerɛ a Yehowa ahyehyɛde no de ma yɛn nnɛ a, ɔkwan bɛn so na ɛbɛboa yɛn ma yɛasiesie yɛn ho ama wiase foforo no mu asetena?\n5 Satan pɛ sɛ nnipa nya adwene sɛ wɔbɛtumi ayɛ nea wɔpɛ biara wɔ saa wiase yi mu. Nnipa pii susu sɛ ɛyɛ papa sɛ wɔn ankasa yɛ nea wɔpɛ biara, na ɛho nhia sɛ wɔtie Onyankopɔn. Dɛn na ɛde aba? Amanehunu ne awerɛhoɔ nko ara. (Yeremia 10:23) Nanso Yehowa yɛ Sodifo a ɔwɔ ɔdɔ. Hwɛ sɛnea asetena bɛyɛ anigye afa wɔ wiase foforo no mu bere a obiara tie no no!\n6 Sɛ yɛkɔ wiase foforo no mu a, yɛn ani bɛgye sɛ yɛbɛtie akwankyerɛ a Yehowa ahyehyɛde no de bɛma yɛn no, na yɛbɛboa ma asase adane paradise fɛfɛɛfɛ. Afei yɛbɛnya hokwan akyerɛkyerɛ wɔn a wɔbɛnyane afi awufo mu no nso. Yehowa bɛma yɛn adwuma pii. Na sɛ ɛba sɛ wɔn a wɔdi anim no ka kyerɛ yɛn sɛ yɛnyɛ adwuma bi a yɛn ani nnye ho nso ɛ? Yɛbɛtie wɔn anaa? Yɛbɛyɛ nea yɛbɛtumi biara de anigye ayɛ adwuma no? Sɛ yɛpɛ sɛ yɛsiesie yɛn ho ma daa nkwa wɔ wiase foforo no mu a, ɛhia sɛ yɛtie akwankyerɛ a Yehowa ahyehyɛde no de ma yɛn nnɛ no.\n7, 8. (a) Adɛn nti na ɛsɛ sɛ yɛtie wɔn a wɔdi nneɛma anim no? (b) Nsakrae bɛn na aba Kristofo binom asetena mu? (d) Dɛn na yɛbɛtumi anya awerɛhyem sɛ yɛbɛnya wɔ wiase foforo no mu?\n7 Sɛ yɛpɛ sɛ yɛsiesie yɛn ho ma wiase foforo no mu asetena a, ɛsɛ sɛ yɛma yɛn ani sɔ nea yɛwɔ na yɛne Yehowa ahyehyɛde no ne yɛn nuanom yɛ baako. Sɛ wɔma yɛn dwumadi foforo a, ɛsɛ sɛ yɛfi yɛn pɛ mu gye tom na yɛyɛ nea yɛbɛtumi biara sɛ yɛbɛma yɛn ani asɔ na yɛama yɛn ani agye ho. Sɛ yɛtie wɔn a wɔdi nneɛma anim no nnɛ a, ɛbɛyɛ mmerɛw koraa sɛ yɛbɛyɛ saa wɔ wiase foforo no mu. (Kenkan Hebrifoɔ 13:17.) Bere a Israelfo no duu Bɔhyɛ Asase no so no, wɔmaa wɔn baabi a wɔbɛtena. (Numeri 26:52-56; Yosua 14:1, 2) Yɛnnim baabi a wɔbɛka sɛ yɛn mu biara ntena wɔ wiase foforo no mu. Nanso sɛ yɛasua sɛ yɛbɛyɛ ɔsetie a, yɛn ani bɛgye sɛ yɛbɛyɛ Yehowa apɛde wɔ baabiara a yɛbɛtena.\n8 Hwɛ hokwan a yɛbɛnya sɛ yɛbɛsom Onyankopɔn wɔ ne wiase foforo no mu wɔ Ahenni no ase! Wei nti, yɛn ani gye ho sɛ yɛbɛgye nea Yehowa ahyehyɛde no ka atom nnɛ, na yɛayɛ nea wɔbɛka akyerɛ yɛn biara. Nanso ɛtɔ da bi a, wɔbɛtumi asesa yɛn adwuma. Ɛho nhwɛso ni. Wɔama anuanom a wɔyɛ adwuma wɔ United States Betel no binom akɔyɛ akwampae adwuma. Afei nso, esiane sɛ ahwɛfo akwantufo binom mfe akɔ anim anaa nsɛm foforo nti, wɔama ebinom akɔyɛ akwampaefo titiriw. Wɔn ani gye dwumadi foforo a wɔde ama wɔn no ho, na Yehowa rehyira wɔn. Sɛ yɛbɔ mpae hwehwɛ Yehowa mmoa, yɛyɛ nea yɛbɛtumi biara de som no, na yɛma yɛn ani sɔ dwumadi biara a wɔde ma yɛn a, yɛn ani bɛgye na Yehowa bɛhyira yɛn. (Kenkan Mmebusɛm 10:22.) Na sɛ yɛkɔ wiase foforo no mu na yɛpɛ sɛ yɛtena baabi nanso Yehowa ahyehyɛde no ka kyerɛ yɛn sɛ yɛntu nkɔ baabi foforo nso ɛ? Saa bere no, ɛnyɛ baabi a yɛbɛtena anaa nea yɛbɛyɛ ne asɛm no, mmom yɛn ani bɛsɔ paa sɛ yɛwɔ wiase foforo no mu.—Nehemia 8:10.\n9, 10. (a) Adɛn nti na ɛho bɛhia sɛ yɛnya abotare wɔ wiase foforo no mu? (b) Yɛbɛyɛ dɛn akyerɛ sɛ yɛwɔ abotare nnɛ?\n9 Wɔ wiase foforo no mu no, ɛtɔ mmere bi a ɛho bɛhia sɛ yɛnya abotare. Ebia yɛbɛte sɛ wɔanyane ebinom abusuafo ne wɔn nnamfonom ma wɔredi ahurusi paa. Nanso, ebia ɛho bɛhia sɛ yɛtwɛn kɔsi sɛ wɔbɛnyane yɛn adɔfo. Sɛ ɛba saa a, yɛne afoforo bɛdi ahurusi na yɛanya abotare atwɛn anaa? (Romafoɔ 12:15) Sɛ yɛsua sɛ yɛbɛnya abotare atwɛn Yehowa ma ne bɔhyɛ abam nnɛ a, ɛbɛboa yɛn ma yɛanya abotare saa bere no.—Ɔsɛnkafoɔ 7:8.\n10 Sɛ yɛnya abotare bere a wɔyɛ nsakrae wɔ ntease a yɛwɔ wɔ Bible mu nokware no ho a, ɛno nso bɛtumi asiesie yɛn ama wiase foforo no mu asetena. Sɛ yɛnya ntease foforo yi a, yɛsua ho ade, na sɛ yɛnte ase yie a, yɛnya ho abotare? Sɛ yɛyɛ saa a, bere biara a Yehowa bɛma yɛn akwankyerɛ foforo wɔ wiase foforo no mu no, ɛbɛyɛ mmerɛw ama yɛn sɛ yɛbɛnya abotare.—Mmebusɛm 4:18; Yohane 16:12.\n11. Adɛn nti na ɛsɛ sɛ yɛde afoforo mfomso firi wɔn nnɛ, na ɔkwan bɛn so na wei bɛboa yɛn wɔ wiase foforo no mu?\n11 Ade foforo a yɛbɛtumi ayɛ de asiesie yɛn ho ama wiase foforo no mu asetena ne sɛ yɛde bɔne bɛfiri. Kristo Mfirihyia Apem Nniso no mu no, ɛbɛgye bere kakra ansa na obiara ayɛ pɛ. (Asomafoɔ Nnwuma 24:15) Yɛbɛda ɔdɔ adi akyerɛ yɛn ho yɛn ho na yɛde afirifiri yɛn ho? Sɛ yɛde afoforo mfomso firi wɔn na yɛne wɔn ntam yɛ kama nnɛ a, ɛbɛyɛ mmerɛw ama yɛn sɛ yɛbɛyɛ saa wɔ wiase foforo no mu.—Kenkan Kolosefoɔ 3:12-14.\nYɛbɛhia su a Yehowa rekyerɛ yɛn sɛ yɛnna no adi nnɛ no ara saa bere no\n12. Adɛn nti na ɛsɛ sɛ yɛsiesie yɛn ho nnɛ ma wiase foforo no mu asetena?\n12 Yɛkɔ wiase foforo no mu a, ɛnyɛ bere nyinaa na yɛbɛnya nea yɛpɛ; nneɛma bi wɔ hɔ a ebia ɛbɛhia sɛ yɛtwɛn ansa na yɛn nsa aka. Ɛho bɛhia sɛ yɛda Yehowa ase daa na yɛma yɛn ani sɔ tebea biara a yɛwom. Yɛbɛhia su a Yehowa rekyerɛ yɛn sɛ yɛnna no adi nnɛ no ara saa bere no. Enti sɛ yɛsua sɛ yɛbɛda saa su ahorow no adi a, ɛkyerɛ sɛ yɛgye di paa sɛ wiase foforo no bɛba ampa na yɛresiesie yɛn ho ama daa nkwa. (Hebrifoɔ 2:5; 11:1) Afei nso, yɛyɛ saa a, ɛbɛkyerɛ sɛ yɛpɛ sɛ yɛtena wiase bi a obiara bɛtie Yehowa mu.\nFA YEHOWA SOM DI KAN\nFa nsi ka asɛmpa no\n13. Dɛn na yɛde bɛdi kan wɔ yɛn asetenam wɔ wiase foforo no mu?\n13 Wiase foforo no mu no, yɛbɛnya biribiara a yɛhia a ɛbɛma yɛn ani agye wɔ asetenam. Nanso ade a ɛbɛma yɛn ani agye kɛse paa ne sɛ yɛne Yehowa bɛfa adamfo dendeenden. (Mateo 5:3) Yɛbɛyɛ pii wɔ Yehowa som mu, na yɛn ani bɛgye sɛ yɛresom no. (Dwom 37:4) Enti sɛ yɛde Yehowa di kan wɔ yɛn asetenam nnɛ a, na yɛresiesie yɛn ho ama wiase foforo no mu asetena.—Kenkan Mateo 6:19-21.\n14. Botae bɛn na mmerante ne mmabaa bɛtumi de asisi wɔn anim wɔ Yehowa som mu?\n14 Yɛbɛyɛ dɛn ayɛ pii wɔ Yehowa som adwuma mu ma yɛn ani gye? Ade baako ne sɛ yɛde botae bɛsisi yɛn anim. Sɛ woyɛ aberante anaa ababaa a, dwene ho yie paa sɛ wobɛsom Yehowa. Adɛn nti na wonyɛ bere nyinaa som adwuma no afã ahorow ho nhwehwɛmu wɔ yɛn nwoma ahorow mu? Wobɛtumi de weinom bi asi w’anim. * (Hwɛ ase hɔ asɛm no.) Wo ne wɔn a wɔde wɔn bere nyinaa ayɛ Yehowa som adwuma no mfe pii no bi mmɔ nkɔmmɔ. Sɛ wosom Yehowa nnɛ a, wobɛnya ntetee a mfaso wɔ so. Wei bɛboa wo ma woasom Yehowa wɔ wiase foforo no mu.\nFa botae sisi w’anim wɔ Yehowa som mu\n15. Botae foforo bɛn na yɛbɛtumi de asisi yɛn anim wɔ Yehowa som mu?\n15 Botae pii wɔ hɔ a yɛbɛtumi de asisi yɛn anim wɔ Yehowa som mu. Yɛbɛtumi de asi yɛn ani so sɛ yɛbɛsua kwan foforo a yɛfa so yɛ asɛnka adwuma no. Anaa yɛbɛtumi abɔ mmɔden ate Bible mu nsɛm ase yie na yɛahu sɛnea yɛde bɛbɔ yɛn bra. Yɛbɛtumi nso ayere yɛn ho ama yɛn badwam akenkan, yɛn kasa, ne yɛn mmuaeɛ atu mpɔn wɔ asafo nhyiam ase. Asɛm no ne sɛ: Sɛ wode botae sisi w’anim wɔ Yehowa som mu a, ɛbɛboa wo ma wode nsi ne ahokeka asiesie wo ho ama wiase foforo no mu asetena.\nASETENA A EYE SEN BIARA NNƐ\nDa Yehowa ase wɔ biribiara a ɔde ma wo ho\n16. Adɛn nti na Yehowa a yɛbɛsom no no ne asetena a eye sen biara?\n16 Sɛ yɛgye bere siesie yɛn ho ma Onyankopɔn wiase foforo no a, ɛkyerɛ sɛ yɛrehwere biribi pa bi wɔ wiase yi mu nnɛ anaa? Dabi! Yehowa a yɛbɛsom no no ne asetena a eye sen biara. Ɛnyɛ sɛ obi hyɛ yɛn sɛ yɛnsom Yehowa nti na yɛresom no anaa yɛpɛ sɛ yɛnya yɛn ti didi mu wɔ ahohiahia kɛse no mu ara ntia. Sɛ yɛne Yehowa wɔ abusuabɔ pa a, ɛma yɛn asetena tu mpɔn na yɛn ani gye. Saa ara na ɔbɔɔ yɛn sɛ yɛmmɔ yɛn bra. Sɛ Onyankopɔn da ne dɔ adi kyerɛ yɛn na yɛnya n’akwankyerɛ wɔ yɛn asetenam a, eye sen biribi foforo biara. (Kenkan Dwom 63:1-3.) Sɛ yɛde yɛn koma nyinaa som Yehowa a, yɛn ani bɛgye. Ebinom de mfe pii asom Yehowa, na wɔbɛtumi aka paa sɛ ɛno ne asetena a eye sen biara.—Dwom 1:1-3; Yesaia 58:13, 14.\nHwehwɛ akwankyerɛ fi Bible mu\n17. Bere bɛn na yɛbɛgye yɛn ani na yɛagye yɛn ahome wɔ Paradise?\n17 Yɛkɔ Paradise a, yɛde yɛn bere no bi bɛyɛ nneɛma a yɛn ani gye ho, na yɛde bi nso adwudwo yɛn ho. Bere a Yehowa bɔɔ yɛn no, ɔde hyɛɛ yɛn mu sɛ yɛnnye yɛn ani, na wahyɛ bɔ sɛ ɔbɛma ‘ateasefoɔ nyinaa anya deɛ wɔpɛ adi amee.’ (Dwom 145:16; Ɔsɛnkafoɔ 2:24) Ɛhia sɛ yɛgye yɛn ani na yɛgye yɛn ahome, nanso sɛ yɛde Yehowa som adwuma no di kan a, ɛma yɛn ani gye paa. Saa ara na ɛbɛyɛ wɔ wiase foforo no mu. Enti eye paa sɛ ‘yɛbɛhwehwɛ Ahennie no kane’ na yɛadwendwene nhyira a Yehowa ma yɛnya no ho.—Mateo 6:33.\nSɛ yɛne Yehowa wɔ abusuabɔ pa a, ɛma yɛn asetena tu mpɔn na yɛn ani gye\n18. Dɛn na yɛbɛyɛ de akyerɛ sɛ yɛresiesie yɛn ho sɛ yɛbɛtena ase daa wɔ Paradise?\n18 Wiase foforo no mu asetena bɛyɛ dɛ asen sɛnea yɛbɛtumi de yɛn adwene abu. Momma yɛnsiesie yɛn ho mma “nkwa paa” no nnɛ mfa nkyerɛ sɛ yɛpɛ paa sɛ yɛkɔ hɔ bi. Momma yɛnnya su a Yehowa rekyerɛ yɛn sɛ yɛnna no adi no, na yɛmfa nsi nka asɛmpa no. Afei momma yɛmfa Yehowa som nni kan wɔ yɛn asetenam na yɛnnya anigye a ɛwom no bi. Yɛgye di paa sɛ Yehowa bɛyɛ biribiara a wahyɛ ho bɔ wɔ wiase foforo no mu. Enti momma yɛmmɔ yɛn bra nnɛ te sɛ nea yɛwɔ wiase foforo no mu!\n^ nky. 14 Hwɛ Young People Ask—Answers That Work nwoma no Po 2, kratafa 311-318.\nYɛfi yɛn pɛ mu tie wɔn a wɔdi nneɛma anim no na yɛyɛ nea yɛbɛtumi biara gye gyinae a wɔsisi no tom\nSɛ yɛda Yehowa ase wɔ biribiara a ɔde ma yɛn ho a, ɛkyerɛ sɛ yɛwɔ anisɔ. Yɛn ani gye sɛ yɛbɛsom Yehowa wɔ baabiara a ɔpɛ sɛ yɛsom no, na yɛn ani sɔ dwumadi biara a ɔde ma yɛn no


Te Bible Ase\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Twi Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nAbaayewa bi huu sɛ wusiw fi adwuma bi dan atifi rekɔ soro. N’adwene mu deɛ, na ɛyɛ no sɛ gyama saa adwumakuw no na ɛyɛ mununkum. Abaayewa yi asɛm no yɛ anika paa; ná ɔnte nea ɛrekɔ so no ase. Nanso ɛnyɛ biribiara na yɛante ase a, ɛsɛ sɛ yɛfa no saa ara. Ebi wɔ hɔ a, ɛyɛ nkwa ne owu asɛm. Wo deɛ yɛmfa biribi te sɛ aduru nyɛ nhwɛso. Nea wɔakyerɛw agu ho no, sɛ woante ase a ebetumi adi wo awu.\nƐnde Bible nso ɛ? Ehia sɛ yɛte ase yiye paa, anyɛ saa a, ebetumi akɔfa asɛnkɛse abrɛ yɛn. Ɛho nhwɛso ni. Yenim sɛ na Yesu nim nkyerɛkyerɛ paa, nso ɛnyɛ nea ɔkae nyinaa na nkurɔfo tee ase. (Yohane 6:48-68) Ebinom annya abotare amma Yesu ankyerɛkyerɛ nneɛma mu ankyerɛ wɔn, enti wogyaee n’akyi di. Anokwa, nkurɔfo yi hweree ade!\nWo nso, adɛn nti na wokenkan Bible? Wokan de pɛ akwankyerɛ? Ɛnde woayɛ adeɛ. Nanso wohwɛ a, wubetumi akan biribi ama w’adwene ayɛ wo sɛ wote ase nso na ɛkyerɛ biribi foforo anaa? Etumi si. Yɛnhwɛ Kyerɛwnsɛm mmiɛnsa bi. Sɛnea nnipa bebree te ase no, ɛnyɛ saa koraa na ɛkyerɛ.\nBible asɛm a ɛka sɛ “suro nokware Nyankopɔn no,” nnipa bebree nte ase. Wɔn adwene yɛ wɔn sɛ Onyankopɔn tirim yɛ den. Sɛ obi anni ne mmara so a obekum no. (Ɔsɛnkafo 12:13) Nanso Onyankopɔn mpɛ sɛ wɔn a wɔsom no no nya saa adwene no. Waka sɛ: “Nsuro efisɛ meka wo ho. Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo.” (Yesaia 41:10) Enti sɛ Bible ka sɛ yensuro Onyankopɔn a, nea ɛkyerɛ ara ne sɛ yebedi no ni, na yɛabu no kɛse.\nEnti Onyankopɔn de ogya bɛsɛe asase yi?\nBible mu asɛm foforo a ebinom nte ase yiye ni: “Biribiara wɔ ne bere, . . . awo wɔ ne bere, na owu nso wɔ ne bere.” Ebinom te saa asɛm yi ase sɛ, Onyankopɔn ahyehyɛ bere a onipa biara bewu ato hɔ. (Ɔsɛnkafo 3:1, 2) Nanso asɛm no fa nnipa asetena ho. Nea ɛkyerɛ paa ne sɛ owu da amansan kɔn mu, obiara bewu. Onyankopɔn Asɛm ma yɛsan hu sɛ nneɛma bi wɔ hɔ a yɛyɛ a, yebetwa yɛn nkwa nna so anaa ɛbɛma yɛanyin akyɛ. Ɛho nhwɛso baako ne Bible asɛm yi: “Yehowa suro to onipa nna so.” (Mmebusɛm 10:27; Dwom 90:10; Yesaia 55:3) Ɔkwan bɛn so? Sɛ yɛde Onyankopɔn Asɛm bɔ yɛn bra a, ɛbɛma yɛatwe yɛn ho afi nneyɛe bi te sɛ asabow ne aguamammɔ ho.—1 Korintofo 6:9, 10.\nBible ka asɛm bi sɛ ‘wɔakora ɔsoro ne asase so ama ogya.’ Ebinom afa no sɛnea ɛte no ara. Enti wɔka sɛ Onyankopɔn bɛsɛe asase a yɛte so yi. (2 Petro 3:7) Nanso Onyankopɔn ahyɛ bɔ sɛ, asase a yɛte so paa yi deɛ, ɔrensɛe no da biara da! Onyankopɔn de “asase atim ne nnyinaso so; na ɛrenhinhim da biara da.” (Dwom 104:5; Yesaia 45:18) Enti nea Bible rekyerɛ ne sɛ, wiase nhyehyɛe bɔne yi na ebefi hɔ korakora te sɛ nea wɔde ogya ahyew. Ɛnyɛ asase a yɛte so yi ho asɛm koraa na ɛka. Sɛ Bible ka ɔsoro ho asɛm a, ebetumi akyerɛ wim, nsoromma anaa nsoromma kuw no nyinaa. Ebetumi nso akyerɛ baabi a Onyankopɔn te. Weinom baako mpo rensɛe.\nADƐN NTI NA EBINOM NTE BIBLE NO ASE YIYE?\nNea yɛaka yi nyinaa kyerɛ sɛ ɛnyɛ daa na nkurɔfo kenkan Bible a wɔte ase yiye. Wohwɛ a adɛn nti na Onyankopɔn ama no aba saa? Ebinom bisa sɛ: ‘Onyankopɔn a ɔyɛ nyansa nyinaa wura na onim biribiara sei deɛ, adɛn nti na nhoma a ɔde ama yɛn no, ɛnyɛ obiara na ɔkan a ɔte ase ntɛm? Adɛn na wanyɛ no saa?’ Ma yensusuw nneɛma mmiɛnsa bi ho, na yebehu nea enti a wayɛ Bible no saa?\nSɛ wommrɛ wo ho ase na wonyɛɛ krado sɛ worepɛ biribi ahu a, worentumi nte Bible no ase. Yesu ka kyerɛɛ n’Agya sɛ: “Agya, ɔsoro ne asase Wura, miyi wo ayɛ wɔ baguam, efisɛ wode eyinom asie anyansafo ne animdefo, na woayi no adi akyerɛ nkokoaa.” (Luka 10:21) Sɛnea wɔkyerɛw Bible no, sɛ woannya ho adwempa a, worente ase. “Anyansafo ne animdefo” bebree yɛ ahantan paa, enti wɔkenkan Bible a, wɔnte ase. Nnipa a wɔbrɛ wɔn ho ase te sɛ “nkokoaa” no deɛ, esiane sɛ wɔrepɛ biribi ahu nti, sɛ wɔkenkan Bible a, Onyankopɔn boa wɔn ma wɔte ase yiye. Yɛhwɛ sɛnea Onyankopɔn ayɛ Bible no a, ɛyɛ nwonwa paa! Yehu sɛ onim nea ɔreyɛ.\nSɛ woamfi koma nyinaa mu amfa wo ho anto Onyankopɔn so a, worente Bible no ase. Yesu kaa sɛ, sɛ obi bɛte ne nkyerɛkyerɛ ase a, gye sɛ wɔboa no. Ɔbɛyɛ dɛn anya mmoa? Yesu kyerɛɛ mu sɛ: “Ɔboafo no, honhom kronkron no, a Agya no bɛsoma no me din mu no, ɔno na ɔbɛkyerɛ mo biribiara.” (Yohane 14:26) Onyankopɔn honhom kronkron anaa tumi a ɔde yɛ ade no na ɔde boa nkurɔfo ma wɔkan Bible a wɔte ase. Wɔn a wɔmfa wɔn ho nto Onyankopɔn so nhwehwɛ ne hɔ mmoa no deɛ, ɔno nso mfa ne honhom kronkron mmoa wɔn. Enti sɛ wɔkan Bible a, wɔntaa nte ase papa. Afei honhom kronkron betumi ama Kristofo a wɔte Bible ase aboa wɔn a wɔpɛ sɛ wɔte Bible ase yiye no.—Asomafo Nnwuma 8:26-35.\nBible mu nsɛm bi nso wɔ hɔ a, sɛ Onyankopɔn bere nsoe a, wotwe wo mu tann a worente ase. Odiyifo Daniel sei, Onyankopɔn maa ɔkyerɛw nsɛm bi a ebesisi daakye too hɔ. Ɔbɔfo bi ka kyerɛɛ no sɛ: “Daniel, to nsɛm no mu na sɔ nhoma no ano kosi awiei bere no.” Efi tete nyinaa, nnipa bebree akenkan Daniel nhoma no saa ara, nanso wɔante ase. Daniel mpo, ɛnyɛ nsɛm a ɔkyerɛwee nyinaa na ɔtee ase. Ná ɔbrɛ ne ho ase, enti ɔkaa sɛ: “Metee, nanso mante ase.” Ɛnkyɛ-nkyɛ wɔ n’afe, enti ɛyɛ dɛn ara a, nkurɔfo bɛte Onyankopɔn nkɔmhyɛ a Daniel kyerɛwee no ase. Nanso gye sɛ Onyankopɔn bere so ansa. Ɔbɔfo no kyerɛɛ mu sɛ: “Daniel, wo de, kɔ, efisɛ wɔato nsɛm no mu asɔ ano kosi awiei bere no.” Ɛnde ɛhefo na wɔbɛte Onyankopɔn asɛm no ase? “Omumɔyɛfo biara rente ase; mmadwemma na wɔbɛte ase.” (Daniel 12:4, 8-10) Wei kyerɛ sɛ Bible mu nsɛm bi wɔ hɔ a, gye sɛ Onyankopɔn bere so ansa na yɛate ase.\nEnti aba da sɛ Yehowa Adansefo ante Bible mu asɛm bi ase pɛn anaa? Aane aba saa pɛn. Nanso Onyankopɔn bere soe no, nneɛma mu daa hɔ maa Adansefo no tee nneɛma ase yiye, enti wɔyɛɛ nsakrae wɔ wɔn nkyerɛkyerɛ mu; wɔantwentwɛn wɔn nan ase koraa. Wɔn ara ahu sɛ nea wɔyɛe no te sɛ Kristo asomafo no. Bere a Yesu tenee wɔn adwene wɔ biribi ho no, wɔbrɛɛ wɔn ho ase gye toom.—Asomafo Nnwuma 1:6, 7.\nAbaayewa a yɛkaa ne ho asɛm mfitiase no, sɛ wante nea ɛma mununkum ba ase a, ɛnyɛ hu. Nanso Bible deɛ, ehia sɛ yɛte emu nsɛm ase yiye paa. Bible mu nsɛm nyɛ agorɔ koraa, enti obi rentumi nka sɛ ɔno deɛ onhia mmoa biara, ɔno ara kan a ɔbɛte ase. Enti hwehwɛ mmoa, na woate nea worekenkan no ase yiye. Ɛnnɛ, nnipa bi wɔ hɔ a wɔbrɛ wɔn ho ase paa. Wɔma Onyankopɔn honhom kronkron boa wɔn ma wɔte Bible ase, na wogye di sɛ saa bere yi paa na Onyankopɔn pɛ sɛ nnipa nyinaa te Bible ase. Enti bɔ mmɔden ara hwehwɛ wɔn. Anim anim yi ara, hwehwɛ Yehowa Adansefo anaa kɔ jw.org wɛbsaet. Wɔayɛ nhwehwɛmu akɔ akyiri wɔ wɛbsaet hɔ. Wokɔ hɔ a, wobɛte Bible ase yiye. Bible ahyɛ bɔ sɛ, ‘Sɛ wusu frɛ ntease a, wubenya Onyankopɔn ho nimdeɛ.’—Mmebusɛm 2:3-5.


Mateo 1 AKCB - Mateus 1 NVI-PT\nYesu Kristo Mpanyimfo\n1Yesu Kristo a ofi Ɔhene Dawid ne Abraham abusua mu no mpanyimfo din na edidi so yi:\n3Yuda mma ne Peres ne Sera. Wɔn na ne Tamar.\nna Hesron nso ba ne Ram.\n4Ram woo Aminadab,\nAminadab woo Nahson,\n5Salmon ne ne yere Rahab woo Boas,\nBoas ne ne yere Rut woo Obed,\n7Salomo woo Rehoboam,\nRehoboam woo Abia,\n8Asa woo Yehosafat,\n9Usia ba ne Yotam,\nManase ba ne Amon,\n11Yosia woo Yekonia ne ne nuanom. Wɔwoo wɔn bere a na Yudafo te nnommum mu wɔ Babilon no.\n12Wɔn a wofi Babilon nnommum mu bae no akyi awo ntoatoaso ni:\nYekonia woo Sealtiel,\n13Serubabel woo Abihud,\nAbihud woo Eliakim,\n14Asor ba ne Sadok,\nSadok ba ne Akim,\n15Elihud ba ne Eleasar,\nEleasar ba ne Matan.\nMatan nso ba ne Yakob,\n17Awo ntoatoaso a efi Abraham so de besi Ɔhene Dawid so yɛ dunan. Efi Ɔhene Dawid so de besi bere a wɔfaa ɔman no nnommum kɔɔ Babilon no nso awo ntoatoaso yɛ dunan saa ara. Saa ara nso na efi bere a wotu fii Babilon san baa wɔn man mu bio no de besi Kristo awo so nso yɛ awo ntoatoaso dunan.\n18Sɛnea Yesu Kristo awo ho nsɛm te ni: Wɔde ne na Maria maa Yosef sɛ ɔnware no, nanso ansa na wobehyia mu sɛ awarefo no, ohuu sɛ wanyinsɛn; nea efi Honhom Kronkron. 19Ɛbaa saa no, ne kunu Yosef a odi ne ho ni no ampɛ sɛ obegu Maria anim ase nti ɔyɛɛ nʼadwene sɛ obegyaa no aware wɔ kokoa mu.\n20Bere a asɛm no ayɛ Yosef dadwen no, Awurade bɔfo beyii ne ho adi kyerɛɛ no wɔ dae mu. Ɔbɔfo no kae se, “Yosef, Dawid ba, nsuro sɛ wobɛfa Maria sɛ wo yere efisɛ ne nyinsɛn no fi Honhom Kronkron. 21Ɔbɛwo ɔbarima na woato no din Yesu, ase ne Agyenkwa, efisɛ ɔno na obegye ne nkurɔfo nkwa afi wɔn bɔne mu.”\n22Eyi nyinaa baa mu de hyɛɛ nea Awurade nam odiyifo no so kae no ma se: 23“Ɔbabun no benyinsɛn, na wawo ɔbabarima, na wɔato no din Immanuel” a ase ne sɛ, “Onyankopɔn ne yɛn wɔ hɔ.”\n24Bere a Yosef nyan no, ɔyɛɛ sɛnea ɔbɔfo no hyɛɛ no sɛ ɔnyɛ no. Enti ɔkɔfaa Maria baa ne fi ma ɔbɛyɛɛ ne yere. 25Nanso Yosef ne Maria anhyia da kosii sɛ Maria woo ɔbabarima maa Yosef too ne din “Yesu.”\nAKCB : Mateo 1


Деяния 4 CARS - Asomafo 4 NA-TWI | Biblica América Latina\nДеяния 4 CARS - Asomafo 4 NA-TWI\nPetro ne Yohane gyina asɛnnii\n1Bere a Petro ne Yohane gu so rekasa akyerɛ nkurɔfo no, asɔfo ne ɔpanyin a ɔhwɛ awɛmfo a wɔhwɛ asɔredan no so no ne Sadukifo baa wɔn nkyɛn. 2 Wɔn bo fuw yiye, efisɛ, na saa asomafo yi rekyerɛkyerɛ nnipa no sɛ Yesu asɔre afi owu mu a ɛkyerɛ sɛ awufo tumi nyan ba nkwa mu. 3 Wɔkyeree asomafo no, nanso esiane sɛ na ade asa nti, wɔde wɔn guu afiase kosii adekyee. 4 Nanso nnipa a wɔtee asɛm no mu dodow no ara bɛyɛ sɛ mpemnum gyee asɛm no dii.\n5 Ade kyee no, Yudafo mpanyin, mpanyimfo ne mmara no akyerɛkyerɛfo hyiae wɔ Yerusalem. 6 Wɔhyiaa ɔsɔfo panyin Hana ne Kaiafa ne Yohane ne Aleksandro ne afoforo a wofi ɔsɔfo panyin no abusua mu. 7 Wɔma wɔde asomafo baanu yii baa wɔn anim bisaa wɔn se, “Tumi bɛn anaa hena din na mode yɛɛ eyi?”\n8 Petro a Honhom Kronkron ahyɛ no ma no buae se, “Ɔman mpanyimfo ne atitiriw, 9 sɛ nnɛ mugyina ha bisa yɛn ade pa a yɛyɛ maa obubuafo no maa ne hɔ tɔɔ no no a, 10 ɛnne ɛsɛ sɛ mo ne Israelfo nyinaa hu sɛ, saa onipa a ogyina ha yi, ɛnam Yesu Kristo a ofi Nasaret a mobɔɔ no asɛnnua mu na Onyankopɔn nyanee no fii awufo mu no tumi mu na ne ho ayɛ no den. 11 Yesu ne onipa a Kyerɛwsɛm ka fa ne ho se, ‘Ɔbo a mo adansifo poe no abɛyɛ tweatibo’. 12 Ɔno nkutoo mu na nkwagye wɔ; efisɛ, edin biara nni wiase ha a nnipa nam so benya nkwagye.”\n13 Ɛyɛɛ agyinatufo no ahodwiriw sɛ Petro ne Yohane a wonsuaa nhoma da na wɔyɛ nnipa teta no tumi kasa akokoduru so saa. Wohui sɛ saa asomafo yi ne Yesu nantewee. 14 Nnipa no antumi anka asɛm biara bio, efisɛ, wɔhui sɛ ɔbarima a na ne ho atɔ no no ne Petro ne Yohane gyina hɔ. 15 Wɔma wofii asɛnnii hɔ ma wɔdwennwenee asɛm no ho.\n16 Wobisabisaa wɔn ho wɔn ho se, “Dɛn na yɛnyɛ saa nnipa yi? Obiara a ɔwɔ Yerusalem ha ate sɛ saa nnipa yi ayɛ anwonwade a yɛrentumi ntwa ho nkontompo. 17 Sɛnea ɛbɛyɛ a saa nnipa yi remma saa asɛm yi ntrɛw nkɔ afoforo nkyɛn no, momma yɛmfrɛ wɔn, mmɔ wɔn kɔkɔ, sɛnea ɛbɛyɛ a wɔremmɔ Yesu din nkyerɛ obiara bio.”\n18 Wɔfrɛɛ asomafo baanu yi bae, hyɛɛ wɔn sɛ wonni ho kwan biara sɛ wɔbɔ Yesu Kristo din anaa wɔkyerɛkyerɛ wɔ ne din mu.\n19 Petro ne Yohane buaa wɔn se, “Sɛ yebetie Onyankopɔn anaa yebetie mo no, emu nea ɛwɔ he na eye? Mo ara mummua mfa. 20 Nea yɛahu ne nea yeate de, yɛren tumi nnyaa ho asɛnka.”\n21 Agyinatufo no bɔɔ wɔn kɔkɔ bio gyaa wɔn, efisɛ, wɔannya biribiara annyina so antwe wɔn aso; afei nso na nnipa no nyinaa rekamfo Onyankopɔn wɔ asɛm a asi no ho. 22 Na ɔbarima a wɔnam anwonwa kwan so saa no yare no adi boro mfe aduanan.\nGyidifo no mpaebɔ\n23 Wogyaa Petro ne Yohane pɛ, wɔkɔɔ gyidifo a aka no nkyɛn kɔkaa nea asɔfo mpanyin ne mpanyimfo no ka kyerɛɛ wɔn no kyerɛɛ wɔn.\n24 Bere a wɔtee saa asɛm no, wɔn nyinaa bɔɔ mu bɔɔ mpae se, “Owura, Ɔbɔadeɛ a wobɔɔ ɔsoro, asase ne po ne biribiara a ɛwɔ mu, 25 wonam Honhom Kronkron so nam yɛn nena Dawid a ɔyɛ w’akoa no so ma ɔkae se, ‘Adɛn nti na Amanamanmufo bo fuw, adɛn nti na nnipa bɔ apoo hunu? 26 Asase so ahemfo sɔre gyina na atumfo bom tu agyina tia Awurade ne Agyenkwa no.’\n27 “Ampa ara Herode ne Pontio Pilato ne Amanamanmufo ne Israel fo hyiae wɔ kurow kɛse yi mu sɔre tiaa Yesu a ɔyɛ Ɔsomfo Kronkron a wɔatew ne ho no. 28 Wohyia yɛɛ biribiara a wonam wo tumi ne wo pɛ so ahyɛ ato hɔ sɛ ɛbɛba mu no. 29 Afei, Awurade, hwɛ ahunahuna a wɔrehunahuna yɛn yi na ma yɛn a yɛyɛ w’asomfo yi mfa akokoduru nka w’asɛm yi. 30 Ma wo nsa so fa sa nyarewa, na fa wo somfo Kronkron Yesu Kristo din so yɛ nsɛnkyerɛnne ne anwonwade.”\n31 Wɔbɔɔ mpae wiei no, faako a wohyiae hɔ wosowee. Honhom Kronkron bɛhyɛɛ wɔn nyinaa mama na wofii ase de akokoduru kaa Onyankopɔn asɛm.\nGyidifo no asetena\n32 Gyidifo no nyinaa tenaa ase sɛ nnipa koro. Wɔn mu bi anka se n’ankasa ahode bi yɛ ne nkutoo de; biribiara a wɔwɔ no, wɔn nyinaa kyekyɛɛ mu pɛ fae. 33 Asomafo no nam tumi a emu yɛ den so dii Awurade Yesu wusɔre no ho adanse na Onyankopɔn hyiraa wɔn nyinaa.\n34 Biribiara ho anhia obiara a ɔfra kuw no mu, efisɛ, wɔn a na wɔwɔ nsase ne afi no tontɔnee de sika a wonya fii mu no 35 brɛɛ asomafo no ma wɔkyekyɛe sɛnea ɛho hia obiara.\n36 Yosef a na ɔyɛ Lewini a ofi Kipro, a na asomafo no frɛ no Barnaba, a asekyerɛ ne “Nkuranhyɛ Ba” no, 37 tɔn n’asase de sika a onyae no brɛɛ asomafo no.\nNA-TWI : Asomafo 4


Bere Aso Sɛ Metew Me Ho Anaa?| Mmabun Bisa Sɛ\nKENKAN WƆ Afrikaans Albanian Amharic Arabic Arabic (Lebanon) Armenian Azerbaijani Baoule Belize Kriol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hindi (Roman) Hmong (White) Hungarian Iban Icelandic Iloko Indonesian Isoko Italian Japanese Kannada Kazakh Kazakh (Arabic) Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Macedonian Malay Malayalam Maltese Mambwe-Lungu Mongolian Myanmar Ndebele (Zimbabwe) Nepali Norwegian Nzema Pangasinan Persian Polish Portuguese Portuguese (Portugal) Romanian Russian Serbian Serbian (Roman) Seychelles Creole Shona Sinhala Slovak Slovenian Spanish Swahili Swedish Tagalog Tatar Telugu Thai Tswana Turkish Twi Ukrainian Urhobo Uzbek Uzbek (Roman) Vietnamese Yoruba Zulu\nAudio Baabi a wubetumi atwe nneɛma abɔ atie Bere Aso Sɛ Metew Me Ho Anaa?\nWoredwen ho sɛ wobɛtew wo ho afi w’awofo ho anaa? Biribi a ɛte saa ba w’adwenem a, ebetumi ayɛ anigye, na saa ara nso na ebetumi ama woabɔ hu. Wobɛyɛ dɛn ahu sɛ bere aso sɛ wotew wo ho?\nBisa wo ho sɛ, ‘Dɛn nti na mepɛ sɛ metew me ho?’\nSẽsẽ wo ho hwɛ\nEbia nneɛma bebree nti na wopɛ sɛ wufi fie, nanso emu bi wɔ hɔ a ntease nhyɛ da nnim. Sɛ nhwɛso no, aberante bi a yɛfrɛ no Mario kaa sɛ, “Ná mepɛ sɛ metew me ho sɛnea ɛbɛyɛ a nnwuma a yɛde ahyɛ me nsa wɔ fie no befi me so.”\nNokwasɛm ne sɛ, wotew wo ho a, ebia wubehu sɛ bere a na wowɔ fie no, na ahofadi na wowɔ no ye koraa. Abaayewa bi a wɔfrɛ no Onya a wadi mfe 18 kaa sɛ, “Sɛ wotew wo ho a, wo ara na wubetua wo dan ka, atɔ w’aduan, atua wo nsu, kanea ne tɛlɛfon ka. Saa bere no nso de, w’awofo nni hɔ na wɔaboa wo!”\nNea yɛreka akosi: Ɛsɛ sɛ wuhu nea enti a wopɛ sɛ wotew wo ho na ama woatumi ahu sɛ bere aso sɛ wotew wo ho anaasɛ bere nsoe.\nYesu kaa sɛ: “Mo mu hena na ɔpɛ sɛ osi aban na onni kan ntena ase nsẽsẽ nhwɛ sɛ ɔwɔ nea ɛdɔɔso a ɔde bewie?” (Luka 14:28) Wopɛ sɛ wotew wo ho a, ɛsɛ sɛ wosẽsẽ wo ho hwɛ sɛ wubetumi ahwɛ wo ho anaa. Wobɛyɛ dɛn asẽsẽ wo ho? Nsɛmmisa a edidi so yi betumi aboa wo.\nWUTUMI HWƐ SIKA SO YIYE?\nBible ka sɛ: “Sika bɔ onipa ho ban.”—Ɔsɛnkafo 7:12.\nƐyɛ wo den sɛ wubesie sika?\nƐyɛ a wototɔ nneɛma basabasa?\nWoyɛ obi a wotaa gye nkurɔfo hɔ bosea?\nSɛ wowɔ ɔhaw mmiɛnsa yi bi a, ebia anigye a wususuw sɛ wotew wo ho a wubenya no, ɛbɛdan ɔhaw mmom!\n“Bere a me nuabarima tew ne ho no, na wadi mfe 19. Nanso anni afe mpo na ne sika nyinaa sae. Afei, esiane sɛ wantumi antua bosea a okogyei nti, wogyee ne kar, na na sikakorabea biara mpɛ sɛ wɔbɔ no bosea. Ewiee ase no, na ɔrepa kyɛw sɛ wɔmma no kwan ma ɔnsan mmra fie.”—Danielle.\nNea seesei wubetumi ayɛ: Bisa w’awofo sɛ bosome biara ɛka sɛn na wɔbɔ. Nneɛma bɛn na ɛyɛ a wotua ho ka, na sɛn na wɔtoto wɔn sikasɛm na ama wɔatumi atua saa ka no? Wɔyɛ dɛn na wotumi sie sika?\nNea yɛreka akosi: Seesei a wowɔ fie yi, sɛ wusua sɛ wobɛhwɛ sika so yiye a, ɛbɛboa wo ama sɛ wotew wo ho a, woatumi atoto wo sikasɛm wɔ wiase a sikasɛm ayɛ den yi mu.\nWUTUMI TOTO WO NNEƐMA PƐPƐƐPƐ?\nBible ka sɛ: “Obiara bɛsoa n’ankasa adesoa.”—Galatifo 6:5.\nWoyɛ mmɔtohɔ anaa?\nƐyɛ a w’awofo kae wo ansa na woayɛ nnwuma a ɛsɛ sɛ woyɛ wɔ fie no anaa?\nBere a w’awofo ahyɛ sɛ wupue a bra fie no, ɛyɛ a woma ɛpa ho anaa?\nSɛ wowɔ ɔhaw mmiɛnsa yi bi na wotew wo ho a, ebetumi ayɛ den pa ara sɛ wobɛtoto wo nneɛma yiye.\n“Sɛ wo nko ara wote a, nneɛma bi wɔ hɔ a ebia w’ani nhyɛ da nnye ne yɛ ho, nanso ɛsɛ sɛ woyɛ ara. Obiara renka nkyerɛ wo sɛ yɛ, enti ɛsɛ sɛ wo ara wokeka wo ho na woatumi ayɛ nneɛma a ɛsɛ sɛ woyɛ daa no.”—Jessica.\nNea seesei wubetumi ayɛ: Fa bosome baako si w’ani so, na yɛ w’adwene sɛ wo nko ara wobɛyɛ fie nnwuma ahorow bi bosome no nyinaa. Ebi te sɛ, wo nko ara wobɛprapra fie, wo nko ara wubesi wo nneɛma, wobɛkɔ akodi gua, anoa aduan anwummere biara, na wuwie a woahohoro nkyɛnsee mu. Wei bɛma woahu nnwuma a ɛbɛba abegu wo so bere a woatew wo ho no.\nNea yɛreka akosi: Wopɛ sɛ wotew wo ho a, ɛsɛ sɛ woyɛ obi a otumi toto ne nneɛma yiye.\nSɛ woanni kan ansiesie wo ho na wote wo ho a, ɛbɛyɛ te sɛ nea worehuruw afi wimhyɛn mu bere a wunnii kan nsuaa sɛnea yɛde parachute yɛ adwuma\nNNEƐMA HYƐ WO ABUFUW NTƐMNTƐM ANAA ƐYƐ A WUTUMI NYA NNEƐMA HO ABOTARE?Bible ka sɛ: “Munyi ne nyinaa ngu, bobɔne, abufuw, nnebɔne, ɔkasatia.”—Kolosefo 3:8.\nƐyɛ den ma wo sɛ wo ne afoforo bɛbɔ anaa?\nƐyɛ den ma wo sɛ wobɛhyɛ w’abufuw so anaa?\nNea wobɛka nko ara na daa wopɛ sɛ obiara fa anaa?\nSɛ wowɔ ɔhaw mmiɛnsa yi bi a, ebetumi ayɛ den sɛ wo ne obi bɛtena dan baako mu anaasɛ wo ne wo hokafo bɛtena daakye.\n“Me ne ebinom atena dan baako mu pɛn, na ɛma mihuu me mmerɛwyɛ ahorow. Mibehui sɛ, nneɛma hyɛ me so a, ɛyɛ a na maka m’anim asi so; ɛno nso de, ɛbɛyɛ den sɛ afoforo bɛte m’ase. Enti sɛ nneɛma hyɛ me so a, na ɛsɛ sɛ mepɛ ɔkwampa bi a mɛfa so adi ho dwuma.”—Helena.\nNea seesei wubetumi ayɛ: Sua sɛ wo ne w’awofo ne wo nuanom bɛtena kama. Wɔn a wo ne wɔn te seesei no, mfomso wɔ wɔn ho, nanso sɛ wutumi ne wɔn tena a, ɛno bɛkyerɛ sɛ daakye wotew wo ho a, wubetumi ne obiara atena.\nNea yɛreka akosi: Sɛ wotew wo ho a, ɛno nkyerɛ sɛ woafa wo ho adi. Sɛ wubetumi atew wo ho ama biribiara akɔ yiye a, gye sɛ wusiesie wo ho yiye. Adɛn nti na wo ne wɔn a wɔatumi ayɛ saa ama asi wɔn yiye no mmɔ nkɔmmɔ? Bisa wɔn sɛ, sɛ wotwa wɔn ani hwɛ wɔn akyi a, nsakrae bɛn na anka wɔbɛpɛ sɛ wɔyɛ bere a na wɔretew wɔn ho no, anaa dɛn na wonim seesei a wonyae a anka wohuu no saa bere no. Sɛ woresi gyinae kɛse biara na woyɛ saa a, ɛbɛboa wo pa ara!\n“Ɛyɛ den pa ara sɛ wo nko ara wubetuatua wo ho aka nyinaa, nanso mmabun pii dwen sɛ ɛyɛ fow. Ɛnyɛ mmerɛw koraa sɛ wubenya dan a ne bo da fam ahan! Ɛyɛ a, wɔnhwɛ saa nneɛma yi nyinaa, wubehu ara na wɔatew wɔn ho, nanso ebewie ase no, na wɔasan de wɔn ani akyerɛ fie.”—Dapo.\n“Sɛ mmabun tena wɔn awofo nkyɛn a, nkakrankakra wosua sɛnea wobedi nneɛma ho dwuma yiye. Ebinom wɔ hɔ a, ebia efie nnwuma a wɔyɛ no, wɔde baako anaa mmienu bi bɛka ho. Ebi nso fi ase tua nsu anaa kanea ka, anaa mpo wɔnoa aduan ma abusua no. Woyɛ saa nneɛma nketenkete yi a, ebetumi asiesie wo ama woatumi atew wo ho daakye.”—Ashley.\nMmabun Bisa Sɛ Mmabun\nShare Share Bere Aso Sɛ Metew Me Ho Anaa?


2 Samuel 10 AKCB - Matteus 10 LB\nDawid Di Amonfo So Nkonim\n1Akyiri no, Amonfo10.1 Amonfo yɛ nnipa a na wɔte nweatam a na ɛwɔ Yordan apuei fam no so. hene Nahas wui. Ne babarima Hanun na odii nʼade sɛ ɔhene. 2Dawid kae se, “Mɛyɛ Nahas babarima Hanun adɔe, sɛnea nʼagya yɛɛ me adɔe no.” Nʼagya wu nti, Dawid tuu abɔfo kɔɔ ne nkyɛn kɔmaa no hyɛden.\nBere a Dawid abɔfo baa Amonfo asase so no, 3Amonfo atitiriw no kobisaa wɔn wura Hanun se, “Wugye di sɛ ba a Dawid somaa nʼabɔfo baa wo nkyɛn bɛmaa wo hyɛden no kyerɛ nidi ampa ara ana? Wunnye nni sɛ Dawid somaa wɔn akwansra so, sɛ wɔmmɛhwɛ wo kuropɔn na wɔabetu agu?” 4Ɛno nti, Hanun kyeree Dawid abɔfo no, yii obiara abogyesɛ fa, twitwaa wɔn ntade to mfimfini hɔ, tutuu mu, na wogyaa wɔn kwan, ma wɔde animguase kɔe.\n5Bere a wɔbɔɔ Dawid amanneɛ no, otuu abɔfo ma wokohyiaa mmarima no, efisɛ woguu wɔn anim ase yiye. Ɔhene ka kyerɛɛ wɔn se, “Montena Yeriko kosi sɛ mo abogyesɛ befuw ansa na moasan aba.”\n6Bere a Amonfo huu sɛ wɔahyɛ Dawid abufuw no, wɔkɔbɔɔ Aramfo asraafo mpem aduonu paa fii Bet-Rehob ne Soba. Saa ara na Maakahene nso maa wɔn mmarima apem fii ne nkyɛn, na Tob nso wonyaa mmarima mpem dumien. 7Dawid tee saa no, ɔkaa Yoab ne akofo asraafo guu mu. 8Amonfo no gyinaa wɔn kurow pon ano. Saa bere no na Aramfo a wofi Soba ne Rehob ne mmarima a wofi Tob ne Maaka no wɔ mfikyiri baabiara retwɛn ɔtamfo no.\n9Bere a Yoab huu sɛ ɔrebɛko akofanu no, oyii asraafo a wɔyɛ nnam. Ɔno ara dii wɔn so safohene, dii wɔn anim, kɔko tiaa Aramfo no wɔ mfikyiri hɔ. 10Ogyaw asraafo no nkae hɔ, de wɔn hyɛɛ ne nuabarima Abisai nsa sɛ ɔsafohene a ɔbɛkɔ akotua Amonfo no. 11Yoab ka kyerɛɛ ne nuabarima no se, “Sɛ Aramfo no yɛ den dodo ma me a, ɛyɛ a, bɛboa me. Na sɛ Amonfo no nso yɛ den dodo ma wo a, me nso, mɛba abɛboa wo. 12Ma wo bo nyɛ duru. Ma yɛnko akokoduru so mfa nnye yɛn nkurɔfo ne Onyankopɔn nkurow. Awurade pɛ nyɛ hɔ.”\n13Bere a Yoab ne nʼakofo no tow hyɛɛ Aramfo no so no, wofii ase guanee. 14Na Amonfo no huu sɛ Aramfo no reguan no, woguan fii Abisai ho kɔhyɛɛ kurow no mu. Ɔko no gui no, Yoab san kɔɔ Yerusalem.\n15Afei, Aramfo no huu sɛ ɛnyɛ wɔn afɛ ne Israelfo. Enti wɔboaa wɔn ho ano bio. 16Aram asraafo foforo bi bɛkaa wɔn ho a Hadadeser na ɔsoma ma wɔkɔfaa wɔn fii Asubɔnten Eufrate fa nohɔ bae. Saa asraafo no beduu Helam a Sobak na na ɔyɛ wɔn ɔsahene, na ɔyɛ ɔsahene a otua Hadadeser asraafo nyinaa ano nso.\n17Bere a Dawid tee nea ɛreba no, ɔboaboaa Israel nyinaa ano, de wɔn twaa Asubɔnten Yordan, dii asraafo no anim, koduu Helam. Ɛhɔ na Aramfo no fifii wɔn mpasua so tow hyɛɛ Dawid so. 18Nanso Aramfo no guan fii Israelfo no anim bio. Saa bere no, Dawid asraafo no kunkum nteaseɛnamkafo ahanson ne apɔnkɔsotefo mpem aduanan a Sobak a na ɔyɛ wɔn sahene no ka ho. 19Bere a ahemfo a wɔhyɛ Hadadeser ase no huu sɛ Israel adi wɔn so nkonim no, wɔmaa wɔn nsa so, na wɔbɛyɛɛ Israelfo nkoa.\nƐno akyi no, Aramfo suroo sɛ wɔbɛboa Amonfo.\nAKCB : 2 Samuel 10


Yesaia 7 | Intanɛt So Bible| Wiase Foforɔ Nkyerɛaseɛ\nAsɛm a wɔka kyerɛɛ Ɔhene Ahas (1-9)\nImanuel ho sɛnkyerɛnne (10-17)\nAsoɔden so nsunsuanso (18-25)\n7 Usia ba Yotam ba Ahas+ a ɔyɛ Yuda hene no bere so no, Siria hene Resin ne Remalia ba Peka+ a ɔyɛ Israel hene no bae sɛ wɔne Yerusalem rebɛko, nanso wɔantumi* anko amfa kurow no.+ 2 Na wɔbɛbɔɔ Dawid fi amanneɛ sɛ: “Siria ne Efraim aka wɔn ho abom.” Na Ahas koma ne ne man koma wosowee te sɛ kwae mu nnua a mframa rewosow no. 3 Afei Yehowa ka kyerɛɛ Yesaia sɛ: “Mesrɛ wo, fi adi na wo ne wo ba Sear-Yasub*+ nkohyia Ahas wɔ baabi a atifi fam ɔtare no mu nsu nam no,+ ɔkwantempɔn a ɛkɔ ntamasifo asaase so no so. 4 Ka kyerɛ no sɛ, ‘Hwɛ yiye; mma biribiara nnhaw wo. Nsuro, na mma wo koma nntu, gyentia abien a epuw wusiw yi nti, Resin ne Siria ne Remalia ba+ no abufuhyew nti. 5 Efisɛ Siria ne Efraim ne Remalia ba no abɔ wo ho pɔw bɔne sɛ: 6 “Momma yɛnkɔ Yuda so nkɔtetew ne mu* na yɛnkɔko mfa,* na yensi Tabeel ba hene wɔ hɔ.”+ 7 “‘Nea Awurade Tumfo Yehowa aka ni: “Ɛrenyɛ yiye,Na ɛremma so. 8 Siria ti ne Damasko,Na Damasko ti ne Resin. Aka mfe 65 pɛ,Wobebubu Efraim pasaa na ɛrenyɛ ɔman bio.+ 9 Efraim ti ne Samaria,+Na Samaria ti ne Remalia ba+ no. Sɛ moannya gyidi a ɛyɛ den a,Mo ase rentim.”’” 10 Yehowa toaa so ka kyerɛɛ Ahas sɛ: 11 “Bisa Yehowa wo Nyankopɔn na ɔmma wo sɛnkyerɛnne bi;+ ebetumi akɔ fam akodu Ɔdamoa* mu tɔnn anaa akɔ soro akodu wim mpo.” 12 Nanso Ahas kae sɛ: “Meremmisa, na merensɔ Yehowa nhwɛ.” 13 Ɛnna Yesaia kae sɛ: “Dawid fi, mesrɛ mo muntie. Enti nnipa abotare a moasɔ ahwɛ yi ara nnɔɔso anaa? Mopɛ sɛ mosɔ Onyankopɔn nso abotare hwɛ?+ 14 Ɛno nti, Yehowa ankasa bɛma mo sɛnkyerɛnne: Hwɛ! Ababaa* no benyinsɛn awo ɔbabarima+ na wato no din Imanuel.*+ 15 Bere a obehu sɛnea wɔpo bɔne na wɔpaw papa no, na odi bɔta ne ɛwo. 16 Ansa na abarimaa no behu sɛnea wɔpo bɔne na wɔpaw papa no, na wɔagyaw ahemfo baanu a musuro wɔn yi asaase ato hɔ a obiara rentena so.+ 17 Yehowa de nna bi bɛba wo so, ne wo manfo so, ne w’agya fi so. Efi bere a Efraim tew ne ho fii Yuda ho+ no, ebi mmae saa da, efisɛ Onyankopɔn de Asiria hene bɛba.+ 18 “Na saa da no, Yehowa bɛbɔ hwirema afrɛ nwansena a wɔwɔ Egypt Nil asuasu* ano noho ne nnowa a wɔwɔ Asiria asaase so no. 19 Wɔn nyinaa bɛba abesisi nsubon a emu dɔ ne abotan mu ntokuru mu ne nsɔe so ne mmeae a nsu wɔ nyinaa. 20 “Saa da no, Yehowa de oyiwan a wɔabɔ no paa afi Asubɔnten no* ho, kyerɛ sɛ Asiria hene,+ beyi ti ne nan ho nwi, na ɔde awerɛw abogyesɛ nso. 21 “Ɛda no, onipa bɛkora nantwi ba baako ne nguan abien so. 22 Na nufusu a ebebu so nti, obedi bɔta, efisɛ obiara a waka asaase no so bedi bɔta ne ɛwo. 23 “Saa da no, baabi a na bobe 1,000 a ne bo yɛ nnwetɛbona 1,000 wɔ no, ɛhɔ bɛdan nsɔe ne nwura nko ara. 24 Nnipa de bɛmma ne agyan bɛkɔ hɔ, efisɛ asaase no nyinaa bɛdan nsɔe ne nwura. 25 Na mmepɔw a kan no na wɔde asɔw dɔw so nyinaa no, worenkɔ hɔ bio, nsɔe ne nwura nti; na ɛhɔ bɛdan anantwi adidibea, na nguan adi hɔ aforosian.”\n^ Ebetumi nso akyerɛ, “wantumi.”\n^ Ɛkyerɛ, “Nkaefo Kakraa Bi Na Wɔbɛsan Aba.”\n^ Ebetumi nso akyerɛ, “nkohunahuna no.”\n^ Anaa “yenkobu n’afasu ngu mu.” Nt., “yɛnkɔpae mu.”\n^ Ɛkyerɛ, “Onyankopɔn Ne Yɛn Wɔ Hɔ.”\n^ Anaa “nsuwansuwa.”


1 Samuel 10 ASCB - Matej 10 CRO\nSamuel Sra Saulo Ngo\n1Afei, Samuel faa ngotoa a ngo wɔ mu hwie guu Saulo tirim, fee nʼafono ho, kaa sɛ, “Mereyɛ yei de akyerɛ sɛ Awurade apa wo sɛ ɔkannifoɔ ama ne ɔman Israel. 2Sɛ wogya me ha ɛnnɛ na worekɔ a, wobɛhyia mmarima baanu wɔ baabi a ɛbɛn Rahel ɛda a ɛwɔ Selsa a ɛbɛn Benyamin hyeɛ no. Wɔbɛka akyerɛ wo sɛ, ‘Mfunumu a motuu ho anammɔn kɔhwehwɛɛ wɔn no, wɔahu wɔn. Enti, seesei, wʼagya agyae wɔn ho dwene, na mmom, mo ho na ɔredwene. Ɔtaa bisa sɛ, “Obi ahunu me babarima no anaa?” ’\n3“Moduru dua kɛseɛ bi a ɛsi Tabor ho a mobɛhyia mmarima baasa bi a wɔfiri Bet-El rekɔ akɔsom Onyankopɔn. Ɔbaako so mmirekyie mma mmiɛnsa, ɔbaako nso so burodo mua mmiɛnsa ɛnna deɛ ɔka ho no nso so nsã aboa nwoma kotokuo baako. 4Wɔbɛkyea mo, na wɔama mo burodo mua mmienu, na ɛsɛ sɛ mogye firi wɔn nkyɛn.\n5“Na sɛ moduru Onyankopɔn kokoɔ a ɛwɔ Gibea a Filistifoɔ akodɔm abɔ kyɛmpem wɔ hɔ no a, mobɛhunu adiyifoɔ asafodɔm sɛ wɔfiri afɔrebukyia a ɛwɔ bepɔ no so hɔ resiane ba. Ɛhɔ na mobɛhyia adiyifoɔ asafo a wɔresiane firi bepɔ no so hɔ reba na bɛnta ne mpintin ne mmɛn ne nsankuo di wɔn anim a wɔrehyɛ nkɔm. 6Saa ɛberɛ no, Awurade Honhom bɛba wo so wɔ tumi mu, na wo ne wɔn bɛhyɛ nkɔm. Wobɛsakyera ayɛ onipa foforɔ. 7Saa nsɛnkyerɛnneɛ yi akyi no, yɛ deɛ wogye di sɛ ɛyɛ biara, na Onyankopɔn bɛka wo ho. 8Afei, siane di mʼanim kɔ Gilgal10.8 Kronkronbea a ɛdi ɛkan a wɔsii no Kanaan no, wɔtoo ne fapem wɔ Gilgal (Yos 4.19-24). na kɔtwɛn me wɔ hɔ nnanson. Mɛba abɛka wo ho wɔ hɔ, na yɛabɔ ɔhyeɛ afɔdeɛ ne asomdwoeɛ afɔdeɛ. Na sɛ meduru hɔ a, mɛkyerɛ wo deɛ ɛsɛ sɛ woyɛ bio.”\nSamuel Nsɛnkyerɛnneɛ Ba Mu\n9Saulo danee ne ho pɛɛ sɛ ɔkɔ ara pɛ, Onyankopɔn sesaa nʼakoma, na Samuel nsɛnkyerɛnneɛ nyinaa baa mu da no. 10Ɛberɛ a Saulo ne ne ɔsomfoɔ no duruu Gibea no, wɔhunuu sɛ adiyifoɔ no reba. Afei Onyankopɔn honhom baa Saulo so, na ɔno nso hyɛɛ aseɛ hyɛɛ nkɔm. 11Ɛberɛ a ne nnamfonom tee saa asɛm yi no, wɔteaam sɛ, “Asɛm bɛn na moreka yi? Saulo nso abɛyɛ nkɔmhyɛni? Ɛyɛɛ dɛn na Kis babarima tumi bɛyɛɛ nkɔmhyɛni?”\n12Nanso, ɛhɔni bi kaa sɛ, “Sɛdeɛ nʼagya te deɛ, ɛmfa ho; obiara tumi bɛyɛ nkɔmhyɛni.” Enti, ɛbɛyɛɛ sɛnnahɔ sɛ, “Enti, Saulo nso abɛyɛ nkɔmhyɛni?” 13Saulo gyaee nkɔmhyɛ no, ɔforo bepɔ no kɔɔ afɔrebukyia no so.\n14Ɔduruu hɔ no, Saulo wɔfa bisaa no sɛ, “Ɛhefa na wokɔeɛ a dadaada yɛnhunuu wo yi?”\nSaulo buaa sɛ, “Yɛkɔhwehwɛɛ mfunumu a wɔayera no, nanso yɛanhunu wɔn. Ɛno enti, yɛkɔɔ odiyifoɔ Samuel nkyɛn kɔbisaa no baabi a wɔwɔ.”\n15Ne wɔfa no bisaa sɛ, “Saa? Na asɛm bɛn na ɔkaeɛ?”\n16Saulo buaa sɛ, “Ɔkaa sɛ, wɔahunu mfunumu no.” Nanso, Saulo anka ankyerɛ ne wɔfa no sɛ Samuel asra no ngo sɛ wɔbɛsi no ɔhene.\n17Samuel frɛɛ Israelfoɔ nyinaa baa Awurade anim wɔ Mispa,10.17 Mispa na na wɔtaa hyia ma ɔmanfoɔ dwendwene wɔn nsɛnhia ho (Ate 20.1; 21.1). 18na ɔka kyerɛɛ wɔn sɛ, “Sɛdeɛ Awurade, Israel Onyankopɔn, seɛ nie, ‘Mede Israelfoɔ firi Misraim baeɛ, na megyee mo firii Misraim tumi ne wɔn a wɔdi mo nya no nyinaa ase.’ 19Nanso, ɛwom sɛ mayɛ bebree ama mo deɛ, nso moapo me aka sɛ, ‘Yɛpɛ ɔhene.’ Enti, afei, momfa mo mmusuakuo ne mo mmusua mmra Awurade anim.”\n20Samuel maa Israel mmusuakuo nyinaa baeɛ no, Benyamin abusuakuo na wɔyii wɔn. 21Afei ɔmaa Benyamin abusuakuo no mu mmusua nyinaa baa Awurade anim na wɔyii Matri abusua, ɛnna awieeɛ no wɔyii Kis babarima Saulo. Na wɔhwehwɛɛ no no, na wɔnhunu baabi a wafa. 22Enti, wɔbisaa Awurade sɛ, “Na ɔwɔ he?”\nNa Awurade buaa sɛ, “Aane, ɔde ne ho ahinta nneɛma mu.”\n23Enti, wɔtuu mmirika kɔfaa no baeɛ. Na ɔbɛgyinaa nnipa no mu no na ne tenten bunkam fa obiara so. 24Samuel ka kyerɛɛ nnipa no nyinaa sɛ, “Ɔbarima a Awurade apa no sɛ mo ɔhene nie. Obiara nni Israel ha a ɔne no sɛ.”\nAfei, nnipa no nyinaa bɔ gyee so sɛ, “Ɔhene nkwa so!”\n25Samuel kyerɛkyerɛɛ mmara a ɛbata saa ahennie no ho kyerɛɛ nnipa no. Ɔtwerɛ guu nwoma mmobɔeɛ so, de kɔtoo Awurade anim. Afei, Samuel gyaa ɔmanfoɔ no kwan ma wɔkɔɔ wɔn afie.\n26Saulo nso kɔɔ ne fie wɔ Gibea na nnipakuo bi a Onyankopɔn aka wɔn akoma de wɔn ho bɛbɔɔ no. 27Nanso, amumuyɛfoɔ bi kaa sɛ, “Ɛbɛyɛ dɛn na saa onipa yi atumi agye yɛn?” Wɔsopaa no a wɔammrɛ no akyɛdeɛ biara. Nanso Saulo ammua wɔn.\nASCB : 1 Samuel 10


27 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ, ‘Sɛ obi hyɛ bɔ titiriw+ bi de ɔkra bi ma Yehowa sɛnea ɛbo a wɔatwa no te a, 3 ɔbarima a wadi fi mfe aduonu kosi aduosia no bo bɛyɛ nnwetɛbona aduonum, sɛnea wobu dwetɛbona ano wɔ kronkronbea hɔ no. 4 Na sɛ ɔyɛ ɔbea a, ɛbo no bɛyɛ nnwetɛbona aduasa. 5 Sɛ ɔyɛ ɔbarima a wadi fi mfe anum kosi aduonu a, ɛbo no bɛyɛ nnwetɛbona aduonu, na ɔbea nso nnwetɛbona du. 6 Sɛ ɔyɛ abarimaa a wadi fi ɔsram biako kosi mfe anum a, ɛbo no bɛyɛ nnwetɛbona anum,+ na abeawa nso nnwetɛbona abiɛsa. 7 “‘Sɛ wadi mfe aduosia ne akyi na ɔyɛ ɔbarima a, ɛbo no bɛyɛ nnwetɛbona dunum, na ɔbea nso nnwetɛbona du. 8 Nanso sɛ ahia nea wahyɛ bɔ no na ɔrentumi ntua bo a wɔatwa+ no a, ɔmfa nea ɔpɛ sɛ ɔde no ma no mmegyina ɔsɔfo no anim na ɔsɔfo no nkyerɛ ne bo.+ Na ɛbo a nea ɔhyɛɛ bɔ no betumi+ na ɔsɔfo no betwa. 9 “‘Sɛ ɛyɛ aboa a wotumi de bɔ afɔre ma Yehowa a, nea ɔde bɛma Yehowa biara bɛyɛ ade kronkron.+ 10 Ɔrentumi nsesa; ɔrentumi mfa nea eye nsesa nea enye, na ɔrentumi mfa nea enye nsesa nea eye. Na sɛ ɛba sɛ ɔde aboa foforo sesa nea ɔde ahyɛ bɔ no a, ɛnde mmoa abien no nyinaa bɛyɛ ade kronkron. 11 Nanso sɛ ɛyɛ aboa a ne ho ntew+ a wontumi mfa mma Yehowa a,+ ɛnde ɔmfa aboa no mmegyina ɔsɔfo no anim.+ 12 Afei ɔsɔfo no nhwɛ sɛnea aboa no te, sɛ eye oo, sɛ enye oo, na ontwa bo nto no so. Nea ɔsɔfo no bɛkyerɛ+ na ɛbɛyɛ ne bo. 13 Na sɛ nea ɔhyɛɛ bɔ no pɛ sɛ ɔsan nya n’ade bio a, wɔbɛkyɛ ne bo no mu anum ama watua emu biako+ aka ne bo no ankasa ho. 14 “‘Sɛ obi hyira ne fie so ma Yehowa sɛ ade kronkron a, ɔsɔfo no nhwɛ sɛnea fie no te, sɛ eye oo, sɛ enye oo,+ na ontwa bo nto so. Nea ɔsɔfo no bɛkyerɛ na ɛbɛyɛ ne bo. 15 Nanso sɛ onii a wahyira ne fie so de ama no pɛ sɛ ɔsan nya bio a, wɔbɛkyɛ ne bo no mu anum ama watua emu biako aka ne bo no ankasa ho.+ Afei ɛbɛsan abedi ne nsam. 16 “‘Na sɛ obi twa n’asase fã+ hyira so ma Yehowa a, aba dodow a obedua wɔ so na ɛbɛkyerɛ ne bo: Sɛ ɛyɛ atoko a, homar+ susude biako biara bɛyɛ nnwetɛbona aduonum. 17 Na sɛ Ahofadi afe+ no mu ara na ohyiraa n’asase no so a, ɛbo a wobetwa ato hɔ no na wɔde begye. 18 Sɛ Ahofadi afe no akyi na ohyiraa n’asase no so a, ɔsɔfo no nhwɛ mfe a aka ansa na Ahofadi afe asan adu na ɔnkyerɛ ne bo. Enti ɔbɛhwɛ mfe a aka no na watew bo a wɔatwa no so.+ 19 Na sɛ nea ohyiraa so no pɛ asase no bio a, ɛnde wɔnkyɛ ne bo no mu anum na ontua mu biako nka ne bo no ankasa ho. Afei ɛbɛsan abedi ne nsam.+ 20 Nanso sɛ wannye asase no na wɔtɔn ma obi foforo a, ne nsa renka bio. 21 Edu Ahofadi afe no mu a, asase no bɛyɛ ade kronkron a wɔahyira so+ ama Yehowa. Ɛbɛyɛ ɔsɔfo no agyapade.+ 22 “‘Sɛ asase a wahyira so ama Yehowa no nyɛ n’ankasa agyapade,+ na mmom ɔtɔe a, 23 ɛnde ɔsɔfo no nsese mfi saa bere no nkosi Ahofadi afe no so na ɔnkyerɛ ne bo, na ɔmfa mma da no ara.+ Ɛyɛ ade kronkron ma Yehowa.+ 24 Ahofadi afe no du a, asase no bɛsan akodi nea ɔtɔ fii ne hɔ no nsam; ɔno na ɛyɛ n’agyapade.+ 25 “‘Ɛsɛ sɛ wobu biribiara bo sɛnea wobu dwetɛbona ano wɔ kronkronbea hɔ. Dwetɛbona biara yɛ gerah aduonu.+ 26 “‘Aboa biara abakan de, ɛnsɛ sɛ obi hyira so, efisɛ ɛyɛ Yehowa dea+ dedaw. Nantwi oo, oguan oo, ɛyɛ Yehowa dea.+ 27 Na aboa a ne ho akum+ abakan de, sɛ ɔpɛ sɛ ne nsa ka bio a, ontua ɛbo a wɔatwa ato hɔ no, na ɔmfa ɛbo no nkyem anum mu biako nka ho.+ Na sɛ wantɔ a, ɛnde wɔntɔn no sɛnea ne bo te. 28 “‘Nanso sɛ obi yi n’agyapade bi si hɔ sɛ ɔde ama Yehowa korakora*+ a, ɛyɛ onipa oo, aboa oo, n’asase oo, obiara rentumi ntɔn, na ɔrentumi nnye bio nso.+ Ɛyɛ akronkronne mu ade kronkron ma Yehowa. 29 Afei nso sɛ woyi onipa bi si hɔ ma ɔsɛe a, obiara rentumi ntua nnye no.+ Ɛsɛ sɛ wokum no.+ 30 “‘Na asase so nnɔbae ne dua so aba nyinaa nkyem du mu biako+ yɛ Yehowa dea. Ɛyɛ akronkronne ma Yehowa. 31 Na sɛ obi pɛ sɛ ɔsan tɔ nkyem du mu biako no a, ɛnde ontua ne bo no na ɔmfa ɛbo no nkyem anum mu biako nsan nka ho.+ 32 Na nantwi oo, oguan oo, biribiara a ɛfa oguanhwɛfo poma ase+ no, nea ɛto so du biara bɛyɛ akronkronne ama Yehowa. 33 Ɛnsɛ sɛ ɔhwɛ mu hwɛ sɛ eye anaa enye, na ɔnnsesa nso. Ɛba sɛ ɔsesa a, ɛnde ɛno ne nea ɔde sesae no nyinaa bɛyɛ akronkronne.+ Ɔrentumi nnye bio.’” 34 Eyinom ne ahyɛde+ a Yehowa de maa Mose sɛ ɔmfa mma Israelfo wɔ Bepɔw Sinai+ so.\n^ Anaasɛ “oyi ma sɛ wɔnsɛe no.”


Obi a Ɔbɔ Kung Fu De Sii N’ani So sɛ Ɔbɛko Atia Ntɛnkyea ne Awudisɛm | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Maltese Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zande Zapotec (Isthmus) Zulu\nNa Mede Asi M’ani So sɛ Mɛko Atia Ntɛnkyea ne Awudisɛm\nAntoine Touma anom asɛm\nƆMAN A OFI MU: LEBANON\nTEBEA A NA ƆWOM: NA WABEN WƆ KUNG FU MU\nMinyinii wɔ kurow bi a wɔfrɛ no Rmaysh a ɛbɛn Israel ne Lebanon hye so. Bere a merenyin no na wɔreko wɔ hɔ. Meda so ara kae sɛnea na atopae a ɛhyehyɛ fam toto. Ebi mpo wɔ hɔ a, nkurɔfo nam wɔn baabi a, na apae atwitwa wɔn nsa ne wɔn nan. Ná abrabɔ mu yɛ den, na na nsɛmmɔnedi ne awudisɛm abu so.\nNá yɛn abusua no kɔ Katolek asɔre no nkorabata bi a wɔfrɛ no Maronite Church. Ná yɛyɛ nnipa 12 wɔ yɛn abusua mu, na na me papa na ɔyɛ adwuma hwɛ yɛn, enti na onni adagyew koraa. Nanso yɛn maame hwɛe sɛ yɛn nyinaa bɛkɔ asɔre. Ɛyɛɛ kakra no, mebɛtee nka sɛ wiase a yɛte mu no suban no ara bi na asɔre no wɔ, enti wɔmmoa mmɔborɔwafo.\nMerenyin no, m’ani begyee kung fu ho (ntɔkwaw bi a ɛte sɛ karate). Meyeree me ho suaa sɛnea yɛde yɛn nan, yɛn nsa ne nneɛma foforo ko, na mihuu no yiye paa. Meka kyerɛɛ me ho sɛ, ‘Ɔko no na mintumi mma ennyae a, nnipa a wɔredi aturuturasɛm de, ebia metumi ama wɔagyae.’ Enti mekɔto sɛ nnipa mmienu reko a, ɛhɔ ara na mede me ho agye mu. Na me koko haw me, enti ɛnkyɛ na me bo afuw. Lebanon anafo fam de, na nkurɔfo suro me, efisɛ na mede asi m’ani so sɛ mɛko atia ntɛnkyea ne awudisɛm.\nAfe 1980 mu no, mede me ho kɔbɔɔ kuw bi a wɔkyerɛ kung fu bɔ wɔ Beirut. Daa na atuo ne atopae toto, nanso na mefa mu kosua kung fu no. Nea na minim ara ne sɛ mesuasua Bruce Lee na madidi ada. Bruce Lee yɛ Amerikani a ne nkyi fi China, na na wɔabɔ kung fu ara anya mu abasobɔde; ná oyi sini nso. Misuaa no ara suaa ne nantew, sɛnea oyi ne ti, ne sɛnea ɔrebɔ kung fu a, ɔteɛteɛm no. Afei, serew de, na mene no abɔ nsianho.\nNá me botae ara ne sɛ metu akɔ China akɔbɔ kung fu wɔ hɔ. M’ahoboa no mu ara, da koro anwummere bi a m’ani abere rebɔ kung fu no, metee kɔkɔɔkɔ. Menkɔhwɛ a, m’adamfo bi na ɔne Yehowa Adansefo mmienu aba me nkyɛn yi. Ná mehyɛ kung fu atade tuntum bi, na na mfifiri aguare me. Meka kyerɛɛ wɔn sɛ, “Bible de, minnim ho hwee.” Sɛ obi ka kyerɛɛ me sɛ efi saa da no m’asetena bɛsesa a, anka merennye nni.\nAdansefo no de Bible kyerɛkyerɛɛ me ma mibehui sɛ nnipa ntumi ntu ntɛnkyea ne awudisɛm ase da, efisɛ nea ɔhyɛ saa nneɛma no nyinaa akyi ne Satan Ɔbonsam. (Adiyisɛm 12:12) Ná Adansefo no ho dwo, na wohwɛ wɔn a wutumi hu sɛ wonim nea wɔreka, enti ɛmaa m’ani gyee wɔn ho paa. Afei nso wɔkyerɛɛ me sɛ Onyankopɔn wɔ din, na ɛno kaa me koma. (Dwom 83:18) Wɔsan ne me kenkan 1 Timoteo 4:8. Ɛhɔ kan sɛ: “Apɔwmuteɛteɛ so wɔ mfaso kakra; nanso onyamesom pa so wɔ mfaso ade nyinaa mu, efisɛ ekura nkwa a ɛwɔ hɔ yi ne nea ɛreba no ho bɔhyɛ.” Saa nsɛm no pusuw me paa.\nM’abusuafo ka kyerɛɛ Adansefo no sɛ mma wonnsi hɔ bio, enti me ne wɔn ntam tetewee. Nanso meyɛɛ m’adwene sɛ megyae kung fu no na masua Bible. Me nuanom ani annye ho, nanso na m’ani abere paa sɛ mɛhwehwɛ Yehowa Adansefo akyi kwan na me ne wɔn asan afi Bible adesua ase.\nMehwehwɛɛ Adansefo no ara nso manhu wɔn. Emu hɔ no, nsɛm bi totoo yɛn abusua no ma midii awerɛhow. Emu baako ne sɛ me papa wuu mpofirim. Saa bere no, adwuma a na mewɔ mu no, na yesisi adan. Da bi, na mayɛ bosaa, enti adwumayɛfo no biako a wɔfrɛ no Adel bisaa me nea ɛhaw me. Ɔkaa owusɔre ho asɛm a ɛwɔ Bible mu no kyerɛɛ me. Efi hɔ no, Ɔdansefo a ne yam ye na ɔpɛ nnipa yi ne me suaa Bible abosome nkron.\nAdesua no rekɔ so no, mibehui sɛ ɛsɛ sɛ mesesa me suban koraa. Ná ɛnna fam, efisɛ ɛnkyɛ na me bo afuw. Nanso Bible no boaa me ma mihuu sɛnea mɛhyɛ me ho so na madi m’abufuw so. Asɛm baako a ɛboaa me ne Yesu afotu a ɛwɔ Mateo 5:44 no. Ɔkaa sɛ: “Monkɔ so nnɔ mo atamfo na mommɔ mpae mma wɔn a wɔtaa mo.” Foforo nso ne Romafo 12:19. Ɛka sɛ: “Munnni mo ho were, na mmom munnyaw mma Onyankopɔn abufuw; efisɛ wɔakyerɛw sɛ: ‘Aweredi wɔ me; me ara metua ka, Yehowa na ose.’” Bible mu nsɛm yi ne afoforo aboa me ma nkakrankakra, madwo.\nAhyɛase no, na m’abusuafo ani nnye ho sɛ me ne Yehowa Adansefo besua ade. Nanso afei de wɔabenya obu ama Adansefo no. Seesei mpo, me nua barima baako abɛka me ho ma yɛresom Yehowa. Me maame nso kaa Yehowa Adansefo som ho asɛmpa kosii sɛ owui.\nYehowa adom me ɔbaa kamakama bi a ne din de Anita, na yɛde yɛn bere fã kɛse ka Onyankopɔn ho asɛm kyerɛ nkurɔfo. Efi afe 2000 no, me ne me yere Anita akɔtena Eskilstuna a ɛwɔ Sweden, na yɛde Bible no rekyerɛkyerɛ nnipa a wɔka Arab kasa.\nMeda so ara di yaw sɛ awudisɛm nti nnipa bi rehu amane. Nanso, minim nea enti a saa nneɛma no sisi, na minim nso sɛ Onyankopɔn bɛma ne nyinaa to atwa. Enti m’ani gye, na mewɔ akomatɔyam.—Dwom 37:29.\nMe ne me yere de anigye paa na ɛreyɛ asɛnka adwuma no. Ɛyɛ yɛn dɛ sɛ yɛreboa nkurɔfo ama wɔahu Yehowa


Woana Nye Jesus Christ? | Asɛmpa\n1. Osii dɛn na Jesus baa nkwa mu?\nEbɛn suban na Jesus wɔ a ɔmaa nkorɔfo tumii bɛɛn no?—MATTHEW 11:29; MARK 10:13-16.\nNyimpa biara nnyi hɔ a ɔtse dɛ Jesus osiandɛ ɔtsenaa ɔsor dɛ ɔbɔfo ana wɔrowo no wɔ asaase do. (John 8:23) Ɔno nye Nyankopɔn n’abɔdze a odzi kan, na ɔboae ma wɔbɔɔ ndzɛmba a wɔaka nyina. Ɔno nkotsee nye obi a Jehovah bɔɔ no tsenn, dɛm ntsi ɔsɛ fata dɛ wɔfrɛ no Nyankopɔn ne Ba “kortoo” no. (John 1:14) Nna Jesus yɛ Nyankopɔn ne Kasamaafo, dɛm ntsi wɔsan frɛ no “Asɛm no.”—Kenkan Mbɛbusɛm 8:22, 23, 30; Colossaefo 1:15, 16.\n2. Ebɛnadze ntsi na Jesus baa asaase do?\nNyankopɔn somaa ne Ba no baa asaase do dze nam no nkwa a ɔdze bɛhyɛɛ Jewnyi ɔbaabun bi a wɔfrɛ no Mary awotoa mu no do. Ntsi Jesus ennya honam afamu egya biara. (Luke 1:30-35) Jesus baa asaase do (1) dɛ ɔrebɛkyerɛkyerɛ hɛn Nyankopɔn no ho nokwasɛm, (2) dɛ ɔrebɛyɛ nhwɛdo ama hɛn ma yeesũa mbrɛ yebotum ayɛ Nyankopɔn n’apɛdze ber mpo a yɛwɔ ahokyer mu no, nye (3) dɛ ɔdze no nkwa a ɔyɛ pɛr no bɛma dze aayɛ “werdam” ama adasamba.—Kenkan Matthew 20:28.\n3. Ebɛnadze ntsi na yehia werdam?\nWerdam yɛ biribi a wotua dze gye obi fi owu afɔbu mu. (Exodus 21:29, 30) Nna owu na nkɔkorabɔ nye mberwabɔ nnkã Nyankopɔn no botae a ɔwɔ ma adasamba no ho. Yesi dɛn hu dɛm? Nyankopɔn see nyimpa a odzi kan Adam dɛ, sɛ ɔyɛ dza Bible no frɛ no “bɔn” a, obowu. Ntsi sɛ Adam annyɛ bɔn a, nkyɛ onnkowu ara da. (Genesis 2:16, 17; 5:5) Dɛ mbrɛ Bible no kyerɛ no, ɔnam Adam do na owu “baa” nyimpa nyina do. Ntsi, Adam dze bɔn nye n’akatua owu gyaa n’asefo nyina. Yehia werdam a obotum agye hɛn efi owu afɔbu a yenyae fii Adam hɔ no mu.—Kenkan Romefo 5:12; 6:23.\nWoana botum etua werdam no dze agye hɛn efi owu afɔbu ase? Sɛ yewu a, yetua hɛnankasa bɔn ho kaw. Nyimpa biara nnkotum etua ne nyɛnko bɔn ho kaw.—Kenkan Ndwom 49:7-9.\n4. Ebɛnadze ntsi na Jesus wui?\nNyimpa biara nntse dɛ Jesus osiandɛ nna ɔyɛ nyimpa a ɔyɛ pɛr. Ɔannyɛ bɔn da ntsi nna onnhia dɛ obowu wɔ no bɔn ho. Mbom no, hɛn bɔn ntsi na Jesus wui. Nyankopɔn daa no dɔ soronko edzi kyerɛɛ adasamba dze nam ne Ba a ɔsomaa no ma obowui maa hɛn no do. Jesus so daa ɔdɔ edzi kyerɛɛ hɛn dze nam setsie a ɔyɛe maa n’Egya na ɔdze no nkwa mae dze tuaa hɛn bɔn ho kaw no do.—Kenkan John 3:16; Romefo 5:18, 19.\nHwɛ video a wɔato dzin Ebɛnadze Ntsi Na Jesus Wui?\n5. Sesei ebɛnadze na Jesus reyɛ?\nBer a nna Jesus wɔ asaase do no, ɔsaa ayarfo yarba, onyaan ewufo, na ɔgyee hɔn a nna woruhu amandze no. Ɔyɛɛ dɛm dze kyerɛɛ dza ndaamba ɔbɛyɛ ama adasamba asomberɛwfo nyina. (Matthew 15:30, 31; John 5:28) Jesus no wu ekyir no, Nyankopɔn nyaan no na ɔmaa no nkwa dɛ sunsum abɔdze. (1 Peter 3:18) Jesus kɛtsenaa Nyankopɔn n’abanyimfa tweɔnee kesii dɛ, Jehovah maa no tum dɛ ondzi Hen wɔ asaase nyinara do. (Hebrewfo 10:12, 13) Seseiara dze, Jesus ridzi tum dɛ Ɔhen wɔ sor na n’ekyirdzifo nyina robɔ asɛmpa a ɔfa n’Ahendzi no ho dawur wɔ wiadze mfɛndzanan nyina.—Kenkan Daniel 7:13, 14; Matthew 24:14.\nƆnnkɛkyɛr, Jesus dze no tum a ɔwɔ dɛ Ɔhen no bedzi dwuma dze eeyi amandzehu nye hɔn a wɔdze ba nyina efi hɔ. Hɔn a wɔbɛgye Jesus edzi dze nam setsie a wɔbɛyɛ ama no no benya onnyiewiei nkwa wɔ paradise wɔ asaase do.—Kenkan Ndwom 37:9-11.\nWerdam no—Nyankopɔn n’Akyɛdze a Ɔsom Bo Paa\nEbɛnadze nye werdam no? Ibesi dɛn enya do mfaso?\nFa mona Fa mona Woana Nye Jesus Christ?


Забур 66 CARS - Nnwom 66 AKCB\n1Asase nyinaa momfa ahosɛpɛw nteɛ mu mma Onyankopɔn!\n2Monto ne din anuonyamhyɛ ho dwom;\nmomma nʼayeyi nyɛ anuonyamhyɛ!\n3Munse Onyankopɔn sɛ, “Wo nneyɛe yɛ nwonwa dodo!\nWo tumi so mmoroso\na wʼatamfo nyinaa de osuro kotow wʼanim.\n4Asase nyinaa kotow wo;\nwɔto ayeyi dwom ma wo,\nwɔto dwom kamfo wo din.”\n5Mommra mmɛhwɛ nea Onyankopɔn ayɛ;\nanwonwade a wayɛ wɔ nnipa mu.\n6Ɔmaa po yɛɛ asase kesee;\nwɔnantew twaa nsu no\nmommra mma yenni ahurusi wɔ no mu.\n7Ɔde ne tumi di hene daa daa,\nna ɔde nʼani nso hwɛ aman so.\nMma atuatewfo nsɔre ntia no.\n8Aman nyinaa, munhyira yɛn Nyankopɔn,\nmomma wɔnte mo nkamfo no nnyigyei;\n9wahwɛ yɛn nkwa so\nna wamma yɛn anan anwatiri.\n10Na wo, Onyankopɔn, wosɔɔ yɛn hwɛe;\nna wonan yɛn sɛ dwetɛ.\n11Wode yɛn koguu afiase\nna wode nneɛma a ɛyɛ duru too yɛn akyi.\n12Womaa yɛn atamfo twiw faa yɛn so;\nyɛfaa ogya ne nsu mu,\nnanso wode yɛn baa faako a nnepa abu so.\n13Mede ɔhyew afɔre bɛba wʼasɔredan mu\nna madi bɔ a mahyɛ wo no so,\n14bɔ a mʼanofafa hyɛe, na mʼano kaa\nbere a na mewɔ ɔhaw mu no.\n15Mede mmoa a wɔadɔ srade bɛbɔ afɔre ama wo;\nmede anantwinini ne mpapo bɛbɔ afɔre.\n16Mommra mmetie, mo a musuro Onyankopɔn nyinaa;\nmomma menka nea wayɛ ama me nkyerɛ mo.\n17Mede mʼano su frɛɛ no;\nna me tɛkrɛma yii no ayɛ.\n18Sɛ mede bɔne hyɛɛ me koma mu a,\nanka Awurade antie me.\n19Nanso nokware, Onyankopɔn atie me,\nwate me mpaebɔ.\n20Nhyira nka Onyankopɔn,\na wampo me mpaebɔ\nna wanyi nʼadɔe amfi me so.\nAKCB : Nnwom 66


Pope Alexander VI ne Popefo Kyekyɛɛ Wiase no Mu | Abakɔsɛm\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nAsɛm a Ɛkyekyɛɛ Wiase Mu\nBERE a Christopher Columbus kɔɔ Amerika bae afe 1493 mu no, na Spain ne Portugal hene nyinaa pɛ sɛ wɔdi aman foforo no so na wɔgye wɔn adwadie bɔ so. Spain hene de asɛm no kɔtoo Pope Alexander VI anim sɛ ɔnhwɛ nka.\nAHEMFO NE POPEFO KYEKYƐƐ WIASE NO MU\nSaa bere no, na Spain ne Portugal ne Popefo akyɛ nsase foforo a wɔhui no nyinaa afa dada. Afe 1455 mu no, Pope Nicholas V de nsase ne nsupɔ a ɛwɔ Atlantic mpoano wɔ Afrika no maa Portugalfo sɛ biribiara a wɔbɛnya wɔ so no wɔmfa. Afe 1479 mu no, Portugal hene Afonso V ne ne ba, Prince John ne Spain hene Ferdinand ne ne yere Isabella yɛɛ apam wɔ Alcáçovas, na wɔgyaa Canary Island maa Spain sɛ wɔnni so. Ɛbaa saa no, Spainfo nso gyaa Portugalfo sɛ wɔnni dwa wɔ Afrika. Afei wɔgye toom sɛ Azores, Cape Verde Island, ne Madeira nsase no yɛ Portugalfo dea. Mfe mmienu akyi no, Pope Sixtus IV gyee saa apam no toom, na ɔkae sɛ biribi foforo biara a wɔbɛhu wɔ Canary Island anafoɔ anaa apuei fam no bɛyɛ Portugalfo agyapade.\nNanso Portugal hene ba John a akyiri yi wɔbɛfrɛɛ no John II kaa sɛ nsase a Columbus kɔhuu no yɛ wɔn dea. Nanso Spainfo annye antom na wɔde asɛm no kɔdanee Pope Alexander VI sɛ ɔmma wɔn kwan ma wɔnni nsase a Columbus kɔhuu no so. Wɔkae sɛ ɔde ma wɔn a, wɔbɛma wɔn a wɔte so no abɛyɛ Kristofo.\nPope Alexander VI de ne kyerɛwdua na ɛkyekyɛɛ wiase no mu\nWei nti, Alexander de ahyɛdeɛ mmiɛnsa too dwa. Nea ɛdi kan, ɔkaa sɛ “ɔnam tumi a ade nyinaa so Tumfoɔ Nyankopɔn” de ama no no so de nsase foforo no nyinaa ahyɛ Spainfo nsa afebɔɔ. Nea ɛtɔ so mmienu, ɔtwaa hyeɛ fii atifi kɔsii anafo, na na ɛkontɔn fa Cape Verde Island atɔe fam bɛyɛ kilomita 560. Alexander kaa sɛ, ɔman biara a ɛwɔ hɔ, ne foforo biara a wɔbɛhu no yɛ Spainfo dea. Enti Pope no de kyerɛwdua kɛkɛ na ɛkyekyɛɛ wiase no mu! Alexander ahyɛdeɛ a ɛtɔ so mmiɛnsa no maa ɛyɛɛ sɛ afei deɛ na Spain bɛtumi atrɛ ne tumidi mu akɔ atɔe fam akɔsi India. Nokwasɛm ni, asɛm yi hyɛɛ Portugal hene John II abufuw, efisɛ afei koraa na na ne nkurɔfo afa Afrika anafo fam ma enti India Po no abɛdi Portugalfo nsam.\nNá John ani nnye nea na Alexander * reyɛ no ho, enti ɔde n’asɛm kɔtoo Ferdinand ne Isabella ankasa anim. William Bernstein kyerɛw sɛ, “Ná Spain ahemman no suro Portugalfo na na Amerikafo asase a wɔanya no agye wɔn adwene. Enti na wɔn ani gye ho sɛ wɔne Portugalfo bɛsi nkonnwa.” Wei nti, afe 1494 mu no, wɔyɛɛ apam bi wɔ Spain kuro bi a ɛde Tordesillas mu, na wɔde kuro no din too so.\nBere a wɔyɛɛ Tordesillas apam no, wɔansɛe ɛhyeɛ a Alexander twa too hɔ no, mmom wɔtrɛw mu kɔɔ akyire bɛyɛ kilomita 1,480. Ɔkwan bi so no, na Afrika ne Asia nsase nyinaa “abɛdi” Portugalfo nsam; na Spain nso faa Amerika nsase no. Esiane sɛ wɔtwee ɛhyeɛ no kɔɔ akyi nti, Brazil asase no bɛdii Portugalfo deɛ mu.\nTumi a ɛmaa Spain ne Portugal pere nsase fae no de mogyahwiegu na ɛbae. Saa tumi yi ma wɔtiatiaa nnipa a na wɔte aman no so fahodi so. Wɔhyɛɛ wɔn so sisii wɔn na wɔde wɔn yɛɛ nkoadwuma. Afei nso, ɛmaa aman ahorow dii ako pere tumi ne fahodi mfe pii.\n^ nky. 9 Sɛ wopɛ sɛ wohu pope a wagye dimmɔne yi ho nsɛm pii a, hwɛ Ɔwɛn-Aban a ɛbae June 15, 2003, kratafa 26-29. Asɛmti no ne, “Alexander VI—Pope a Rome Werɛ Remfi No.”\nPope a wɔdii so bae nyinaa kaa sɛ bere a Spain ne Portugal repere nsase no, wɔnhwɛ sɛ wɔbɛma abosonsomfo a wɔbɛhyia wɔn nyinaa adan Kristofo.\nAfe 1493 mu no, Pope Alexander VI twaa hyeɛ too Atlantic Po no mu, na ɔkaa sɛ Spain mfa nsase a ɛwɔ atɔe fam no.\nAsɛm a Alexander kae ne nea akyire yi afoforo kae no maa Spain ahoɔden ma ɔperee nsase foforo no.\nAsɛm a Popefo kae no de ntawantawadi bɛtoo Europa aman bi ntam. Ebinom gyinaa so peree nsase na ebinom nso ko tiae.\n“Aman a Wɔyɛ Dwɛɛ”\nNwoma kyerɛwfo Barnaby Rogerson kaa sɛ, “Seesei sɛ nkurɔfo dwene nea enti a Roman Pope yi kyɛɛ wiase no mu maa Europa ahemman nketewa mmienu no ho a, ɛnsen wɔn tirim. Wei ma yɛhu sɛ edin a na wɔpɛ sɛ wɔgye ne dwɛɛ na ɛma wɔyɛɛ saa.” Rogerson toaa so sɛ, “Yɛbɛtumi aka sɛ Popefo ahyɛdeɛ yi na ɛmaa tete aman bi dii afoforo so atirimɔden so.”


Herodotus, “Abakɔsɛm Agya”—Nea Ɔde Agya Nkyirimma, “The Histories”\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nMFE mpempem pii a atwam no na asetena te sɛn? Na tetefo amammerɛ te sɛn? Yɛbɛtumi anya mmuaeɛ no bi afi fam tutufo hɔ, nanso ɛnyɛ ne nyinaa. Nsɛm a ɔbarima bi kyerɛwee boa ma yɛhu sɛnea na tetefo susu nsɛm ho. Ɔbarima yi tenaa ase bɛyɛ mfe 2,400 ni, na ɔkyerɛwee nsɛm a ɛsisii ne bere so. Ɔyɛ Helani abakɔsɛm kyerɛwfo a ɔtenaa ase bɛyɛ mfe ahanum ansa na Kristo reba. Ne din de Herodotus. Edin bɛn na ɛda nsɛm a ɔkyerɛwee no so? The Histories.\nHerodotus kyerɛwee nea ɛkɔfaa Helafo ko ahorow no baeɛ, ne titiriw no nea ɛmaa Persiafo to hyɛɛ Helafo so afe 490 A.Y.B. ne afe 480 A.Y.B. Saa bere no, na Herodotus yɛ abarimaa. Bere a ɔrekyerɛw Persiafo ko no ho nsɛm no, ɔsan kyerɛwee ɔman biara a ɔko no kaa wɔn no nso ho nsɛm pii.\nƐNYƐ ABAKƆSƐM KƐKƐ\nNá Herodotus yɛ ɔkyerɛwfo a waben paa. Sɛ wohwɛ ne nwoma no mu a, wohu sɛ ɔyɛ obi a n’ani gye ho sɛ ɔbɛkyerɛw nsɛm pɛpɛɛpɛ ma emu ada hɔ. Herodotus yɛɛ adeɛ paa, efisɛ saa bere no na ɔman kyerɛwtohɔ biara nni hɔ a ɔbɛtumi akyerɛw bi aka ho.\nSaa bere no, na obiara nha ne ho sɛ ɔbɛyɛ abakɔsɛm ho kyerɛwtohɔ. Mmom na wɔtaa yɛ nkaedum kyerɛkyerɛw ho de hyɛ nnipa bi anuonyam anaa wɔde kae nneɛma bi. Ɛnneɛ, Herodotus yɛɛ dɛn nyaa ne nsɛm no? Ebi yɛ nea ɔno ankasa de n’ani huiɛ anaa nea nkurɔfo ka kyerɛɛ no anaa atetesɛm a ɔbɛtoeɛ. Nea ɛbɛyɛ na Herodotus anya nsɛm akyerɛw no, ɔtutuu akwan pii. Ɔnyinii wɔ Hela fa baabi a wɔfrɛ no Halicarnassus (seesei wɔfrɛ hɔ Bodrum, na ɛwɔ Turkey anafo fam). Nokwasɛm ni, ɔkyinii Hela nkurow pii so.\nNea ɛbɛyɛ na Herodotus anya nsɛm akyerɛw no, ɔtutuu akwan pii\nƆde n’ani kyerɛɛ atifi fam kɔe ara kɔduu Ɛpo Tuntum (Black Sea) no ho ne Scythia mpɔtam, baabi a Ukraine man no wɔ nnɛ. Bio nso ɔde n’ani kyerɛɛ anafo fam kɔɔ Palestine ne Egypt atifi fam. Ɔkɔɔ apuei fam nso, na ɛbɛyɛ sɛ ɔkɔduu Babylon mpo. Ne korakora no, ɔde n’akwantuo no kɔsoo atɔe fam wɔ Hela fa baabi a seesei ɛwɔ Italy anafo fam. Baabi a ɔbɛkɔ biara na ɔde n’ani to fam yɛ nhwehwɛmu. Sɛ ɔhu nkurɔfo a wɔbɛka nokwasɛm akyerɛ no a, na ɔne wɔn di nsawɔso.\nHERODOTUS NSƐM NO DI MU ANAA?\nThe Histories no fã bi\nHerodotus kyerɛw nsɛm pii, nanso asɛmmisa no ne sɛ, na ne nsɛm no yɛ nokware? Ɛdefa mmeae a ɔkɔeɛ ne nneɛma a ɔhui ho deɛ, yɛbɛtumi aka sɛ nea ɔkyerɛwee no di mu. Sɛ yɛhwɛ nsɛm a ɔkyerɛw faa aman ahorow ho, te sɛ wɔn amammerɛ saa a, yɛhu sɛ ɛyɛ nokware paa. Ɛho nhwɛso ne Scythiafo ne Egyptfo afunsie. Nea fam tutufo ahu da no adi sɛ nsɛm a Herodotus kyerɛwee no yɛ nokware. Animdefo ka sɛ, sɛ yɛhwɛ nsɛm a Herodotus kyerɛw faa Egypt ho a, “ɛsen ɔman no ho asɛm biara a wɔkyerɛw no tete no.”\nNanso mpɛn pii no, nea nkurɔfo kae na Herodotus kyerɛwee. Afoforo anom nsɛm nso deɛ, ɛtɔ da a na akyea kakra. Bio nso, na ne bere sofo gye di sɛ anyame de wɔn ho gye nnipa nsɛm mu. Enti ɛnyɛ nea ɔkyerɛwee nyinaa na abakɔsɛm akyerɛwfo a wɔwɔ hɔ nnɛ ne no yɛ adwene wɔ ho. Nanso Herodotus yɛɛ nea ɔbɛtumi biara sɛ ɔremfa anansesɛm mfrafra nokwasɛm mu. Ɔno ankasa kaa sɛ ɛnyɛ nea ɔtee nyinaa na ɔgye diiɛ. Sɛ ɔte asɛm bi a, ɔbɔ mmɔden sɛ ɔde bɛtoto adanse foforo ho, na nea ɔsusu sɛ ɛyɛ nokware no, na wafa.\nƐrekame ayɛ sɛ, nsɛm a Herodotus kyerɛwee nyinaa na wɔato din The Histories no. Sɛ yɛhwɛ nea Herodotus faa mu ansa na ɔreboaboa nsɛm dodow yi nyinaa ano a, yɛhu sɛ ɔbɔɔ mmɔden paa.\nEsiane sɛ Herodotus bere so na abakɔsɛm nwoma titiriw biara nni hɔ a ɛdi mu te sɛ The Histories nti, Latin nwoma kyerɛwfo bi a ɔde Cicero (106-43 A.Y.B.) frɛɛ Herodotus Abakɔsɛm Agya.\nNwomanimfo bi kaa sɛ The Histories yɛ nwoma a “ɛrentwam da. Ɛnyɛ abakɔsɛm nkutoo na ɛwom na mmom amammerɛ, asase ho nsɛm, nyamesɛm, nyansapɛ, amammuo, ne akosɛm.”\nNsɛm a Herodotus kyerɛw faa Hela, Asia Atɔe Fam, ne Egypt ho no di mu paa.\nNkurɔfo Adwene Wɔ Herodotus Ho\n“Abakɔsɛm kyerɛwfo Arnaldo Momigliano kaa sɛ: “Seesei yɛwɔ adanse a ɛdi mu a enti yɛbɛtumi aka sɛ nea Herodotus kyerɛwee no yɛ nokware. Nwomanimfo bi de nneɛma a fam tutufo ahu ne kasa ahorow a na Herodotus ankasa mpo nte ase akari ne nsɛm no. Abɛda adi sɛ nea Herodotus huiɛ na ɔteeɛ no, saa pɛpɛɛpɛ na ɔkyerɛwee. Sɛ ɔdii mfomso bi a, ɛnneɛ ebinom na wɔanka nokware ankyerɛ no anaa nea wɔkae na wante aseɛ yie.”


Yi Nipasu Dedaw no Gu, Nkɔfa Bio | Adesua\n“Munyi nipasu dedaw no ne ne nneyɛe ngu.”—KOL. 3:9.\nNNWOM: 121, 142\nSɛ yɛhwɛ ahyehyɛde a ɛwɔ wiase nyinaa a, dɛn na ɛma yɛn deɛ no da nsow?\nNneyɛe a yeyi gu a ɛnsɛ sɛ yɛkɔfa bio no, ebi ne dɛn?\nYɛbɛyɛ dɛn ayi nipasu dedaw no agu a yɛrensan nkɔfa bio?\n1, 2. Nsɛm bɛn na nkurɔfo aka afa Yehowa Adansefo ho?\nNNIPA pii ahu sɛ Yehowa nkurɔfo wɔ suban pa. Ɛho nhwɛso ni. Nhomakyerɛwfo Anton Gill kaa anuanom a na wɔwɔ Nasi Germany bere so ho asɛm sɛ: “Nasifo tuu wɔn ani sii Yehowa Adansefo so paa. . . . Eduu afe 1939 no, na wɔn mu 6,000 gu [nneduaban mu].” Nhomakyerɛwfo no de kaa ho sɛ, wɔtan Adansefo no ani denneennen deɛ, nanso wogyinaa ano. Ɔsan kae sɛ, Adansefo no yɛ “nkurɔfo a wodi nokware, na [wɔtɔ wɔn bo ase wɔ ahohia mu].” Saa ara nso na “wokuraa wɔn mũdi mu, na na wɔyɛ baako.”\n2 Nnansa yi ara, South Africa nso, ebinom ahyɛ no nsow sɛ Onyankopɔn nkurɔfo wɔ suban a ɛyɛ fɛ saa ara. Bere bi a atwam no, na wɔmma Adansefo a wɔyɛ abibifo ne aborɔfo a wɔwɔ ɔman no mu mmɔ. Nanso Kwasida, December 18, 2011 no, anuanom bɛboro 78,000 bɛhyɛɛ agoprama kɛse a ɛwɔ Johannesburg so mã tiee dwumadi titiriw bi. Abibifo ne aborɔfo a wofi South Africa ne aman a ɛbɛn hɔ na wohyiaa mu. Ná ɛyɛ fɛ kwa! Mpanyimfo a wɔhwɛ agoprama no so baako kae sɛ: “Nnipa a wɔwɔ suban pa sei deɛ, minhuu bi wɔ agoprama yi so saa da. Mo ntadehyɛ ne mo ahosiesie ho twa. Moasiesie agoprama yi so kama. Wei nyinaa nka mfua, moyɛ nkurɔfo a munyiyi nnipa mu ampa.”\n3. Sɛ yɛhwɛ ahyehyɛde a ɛwɔ wiase nyinaa a, dɛn na ɛma yɛn deɛ no da nsow?\n3 Nsɛm a ɛte saa a wɔn a wɔnyɛ Adansefo ka no ma yehu sɛ ahyehyɛde biara nni hɔ a ɛte sɛ yɛn deɛ no. Ɛda nsow ampa. (1 Pet. 5:9) Dɛn na ɛma yɛda nsow koraa wɔ ahyehyɛde foforo biara ho? Onyankopɔn Asɛm ne ne honhom kronkron boa yɛn ma yɛyere yɛn ho ‘yi nipasu dedaw no gu,’ na ‘yɛhyɛ nipasu foforo’ no.—Kol. 3:9, 10.\n4. Dɛn na yebesusuw ho wɔ adesua yi mu, na adɛn ntia?\n4 Ɛnyɛ sɛ yeyi nipasu dedaw no gu hɔ a na asa, mmom ɛnsɛ sɛ yɛsan kɔfa bio. Adesua yi mu no, yɛbɛhwɛ sɛnea yebetumi ayi nipasu dedaw no agu ne nea enti a ɛho hia sɛ yɛyɛ saa ntɛm. Yɛbɛsan ahu nea enti a sɛ obi atena bɔne mu sɛ dɛn ara mpo a, obetumi ayɛ nsakrae. Afei nso, wɔn a wɔde mfe pii atena nokware no mu no, yɛbɛhwɛ nea wobetumi ayɛ na wɔansan ankɔfa nipasu dedaw no. Nsɛm a ɛte saa a wɔkaakae yɛn no, adɛn nti na ɛho hia? Awerɛhosɛm ne sɛ ebinom a bere bi na wɔsom Yehowa de nneɛma adi agorɔ na wɔasan akɔfa wɔn kan abrabɔ no. Enti ɛsɛ sɛ yɛn nyinaa tie kɔkɔbɔ yi: “Nea odwen sɛ ogyina hɔ no nhwɛ yiye na wanhwe ase.”—1 Kor. 10:12.\n‘MUNKUM AGUAMAMMƆ’ HO AKƆNNƆ BIARA\n5. (a) Ma nhwɛso fa kyerɛ nea enti a ɛho hia sɛ yeyi nipasu dedaw no gu ntɛm. (Hwɛ mfonini a ɛwɔ adesua yi mfiase no.) (b) Sɛ yɛhwɛ Kolosefo 3:5-9 a, nneyɛe bɛn na ɛyɛ nipasu dedaw no?\n5 Sɛ w’atade yɛ fĩ na sɛ mpo emu bɔn a, dɛn na wobɛyɛ? Wubeyi atade a ayɛ fĩ no agu hɔ ntɛm ara. Saa ara na sɛ yehu sɛ yɛwɔ suban bi a Onyankopɔn kyi a, ɛsɛ sɛ yɛyɛ ntɛm yi fi yɛn akwan mu. Yɛpɛ sɛ yetie afotu a emu da hɔ a Paulo de maa Kristofo wɔ ne bere so no. Ɔkae sɛ: “Munyi ne nyinaa ngu.” Nneyɛe bɔne a Paulo bobɔɔ din no, momma yensusuw mmienu ho. Ɛno ne aguamammɔ ne afide.—Kenkan Kolosefo 3:5-9.\n6, 7. (a) Yɛhwɛ Paulo asɛm no a, dɛn na ɛma yehu sɛ ehia sɛ yɛyere yɛn ho paa ansa na yɛatumi ayi nipasu dedaw no agu? (b) Ɔbra bɛn na na Sakura wom? Dɛn na ɛmaa no ahoɔden ma otumi gyaee?\n6 Aguamammɔ. Kasa a wɔde kyerɛw Bible no, asɛmfua a wɔkyerɛɛ ase “aguamammɔ” no, nea ɛkyerɛ nso ne nnipa mmienu a wɔnyɛ awarefo a wɔne wɔn ho da ne mmarima a wɔne mmarima da anaa mmea a wɔne mmea da. Paulo ka kyerɛɛ ne mfɛfo Kristofo sɛ ‘wonkum’ wɔn “nipadua akwaa” wɔ “aguamammɔ” ho. Wei kyerɛ sɛ ɛsɛ sɛ yeyi akɔnnɔ bɔne biara fi yɛn mu. Sɛnea Paulo kaa n’asɛm no ma yehu pefee sɛ ehia sɛ yɛyere yɛn ho paa na ama yɛatumi ayi akɔnnɔ bɔne a ɛte saa afi yɛn mu. Nanso yebetumi ayɛ saa.\n7 Sakura * fi Japan; yɛnhwɛ asetena a na ɔwom. Bere a ɔrenyin no, na ɔte nka sɛ ɔyɛ ankonam, na ɔnsɛ hwee. Odii mfe 15 no, ofii ase ne nkurɔfo pii dedae; na ɔte nka sɛ ɛremma ɔnyɛ ankonam. Ɔde aniwu kae sɛ, “Miyii nyinsɛn guu mprɛnsa.” Ɔkyerɛkyerɛɛ mu sɛ: “Mfiase no, sɛ me ne nkurɔfo nya nna mu kyɛfa a, na ɛma me koma tɔ me yam. Ɛba saa a, na mete nka sɛ me ho hia nkurɔfo na wɔdɔ me. Bere biara a me ne obi bɛda no, na mihu paa sɛ sɛɛ me ho nhia saa.” Sakura bɔɔ saa bra yi ara kosii sɛ odii mfe 23. Akyiri yi, ɔne Adansefo no fii ase suaa Bible. Ná Sakura ani gye nea ɔresua no ho. Saa bra a na Sakura rebɔ no maa n’ahonim buu ne fɔ na ɛhyɛɛ no aniwu. Nanso Yehowa boaa no ma otumi dii so. Afei nso, Yehowa boaa no ma otumi gyaee aguamammɔ no. Seesei, Sakura yɛ daa kwampaefo na ɔnte nka sɛ ɔyɛ ankonam bio. Mmom ɔka sɛ, “Da biara da mihu wɔ m’asetenam sɛ Yehowa dɔ me, na ama m’ani agye paa.”\nSƐNEA YEBEDI NNEYƐE A ƐHO NTEW SO\n8. Nneɛma bɛn saa na ebetumi ama yɛn ho agu fĩ wɔ Onyankopɔn ani so?\n8 Afide. Kasa a wɔde kyerɛw Bible no, asɛmfua a wɔkyerɛɛ ase “afide” no, ɛmfa aguamammɔ nko ara ho. Ɛtɔ da a ɛfa sigaretnom ne nsɛnkwaa a kasafĩ wom nso ho. (2 Kor. 7:1; Efe. 5:3, 4) Ɛsan nso kyerɛ nneyɛe a ɛho ntew a obi yɛ wɔ kokoam. Ebi ne sɛ obi bɛkenkan nhoma a ɛkanyan nna ho akɔnnɔ anaasɛ ɔbɛhwɛ ponografi anaa aguamansɛm. Wei betumi ama obi de ne ho ahyɛ boasipem mu. Ɛyɛ suban a ɛho ntew.—Kol. 3:5. *\n9. Sɛ obi nya ‘nna ho akɔnnɔ bɔne’ a, dɛn na ebetumi afi mu aba?\n9 Wɔn a wɔtaa hwɛ ponografi no nya ‘nna ho akɔnnɔ bɔne,’ na wei betumi ama nna ho nsɛm agye wɔn adwene. Wɔayɛ nhwehwɛmu ahu sɛ wɔn a wɔahwɛ ponografi ama aka wɔn hɔ no yɛ wɔn ade te sɛ wɔn a asanom ne nnubɔnenom aka wɔn hɔ. Ɛnyɛ nwonwa sɛ wɔn a wɔhwɛ ponografi no twa aba bɔne. Ebi ne sɛ onipa no ani tumi wu pɔtɔɔ wɔ ne tirim, ɔkɔ adwuma a ontumi nyɛ adwuma, n’abusua nni anigye, awaregyae tumi ba, na otumi kum ne ho mpo. Ɔbarima bi a na ɔhwɛ ponografi gyaee hwɛ afe baako. Ɔkae sɛ: “Seesei masi me dedaw mu; masan anya obu ama me ho.”\n10. Ribeiro hwɛɛ Ponografi ma ɛkaa ne hɔ. Ɛyɛɛ dɛn na otumi gyaee?\n10 Nnipa pii a wɔhwɛ ponografi no, ɛyɛ den ma wɔn paa sɛ wobegyae. Nanso yɛhwɛ nea ɛtoo Ribeiro a ofi Brazil no a, ɛma yehu sɛ obi betumi agyae. Ribeiro tew ne ho fii n’abusua ho bere a na onnya nnii mfe aduonu. Bere bi akyi no, ɔne adwumakuw bi a wɔde nkrataa dedaw san yɛ nkrataa foforo kɔyɛɛ adwuma. Ɛhɔ na ofii ase hwɛɛ ponografi. Ɔkae sɛ: “Nkakrankakra mehwɛɛ ponografi araa ma ɛkaa me hɔ. M’ani begyee ho araa ma me yam a anka ɔbea a na me ne no te no afi fie ama manya kwan ahwɛ ponografi ho video.” Afei da koro bi a Ribeiro wɔ adwumam no, ohuu nhoma bi a wɔato din Nea Ɛde Abusua mu Anigye Ba. Ná ɛfra nhoma bi a esum hɔ a wɔrebɛyɛ ho adwuma mu. Oyii nhoma no kenkanee. Nea osuae no kaa no ma ɔne Yehowa Adansefo suaa Bible. Nanso ɛkyɛe paa ansa na ɔretumi agyae saa subammɔne no. Awiei koraa no, dɛn na ɛboaa no? Ɔkyerɛkyerɛɛ mu sɛ: “Mebɔɔ mpae, misuaa Bible, na midwinnwen nea misuae no ho. Minyaa anisɔ kɛse maa Onyankopɔn su ahorow. Afei deɛ, minyaa Yehowa ho dɔ kɛse, na ponografi ho akɔnnɔ a ɛwɔ me mu no ano brɛɛ ase.” Tumi a ɛwɔ Onyankopɔn Asɛm mu ne ne honhom kronkron boaa Ribeiro ma oyii nipasu dedaw no gui, na ɔbɔɔ asu. Seesei ɔsom sɛ asafo mu panyin.\n11. Sɛ obi hwɛ ponografi a, dɛn na ehia sɛ ɔyɛ na ama watumi agyae?\n11 Ribeiro suaa Bible, nanso na ɛnyɛ ɛno nko ara na ɛsɛ sɛ ɔyɛ na ama watumi agyae ponografi a ɔhwɛ no. Ná ɛsɛ sɛ ogye bere dwinnwen Bible mu nsɛm ho ma ɛka ne koma. Bere a ɔbɔɔ mpae na odwinnwen Bible mu nsɛm ho no, ɛma onyaa Onyankopɔn ho dɔ kɛse. Ɛboaa no ma otumi yii ponografi ho akɔnnɔ no fii ne mu. Sɛ obi nya Yehowa ho dɔ kɛse na okyi bɔne a, ɛno paa na ebetumi aboa no ama wagyae ponografi no hwɛ.—Kenkan Dwom 97:10.\nYI ABUFUW, KASATIA, NE ATORODI FI W’AKWAN MU\n12. Dɛn na ɛboaa Stephen ma oyii abufuw ne kasatia fii n’akwan mu?\n12 Nnipa bi wɔ hɔ a, wɔn bo fuw ntɛmntɛm. Ɛba saa a, wɔkasa tia afoforo. Sɛ obi suban te saa a, ɛmmoa mma anigye mma n’abusua mu. Stephen fi Australia; ɔwɔ mma. Ɔka sɛ: “Ná metaa ka kasafĩ paa. Asɛm ketewaa bi mpo a na me bo afuw denneennen. Me ne me yere ntam tetew mprɛnsa, na na yɛregyae aware ara ne sa.” Emu hɔ ara na Adansefo no ne awarefo no fii ase suaa Bible. Bere a Stephen de Bible mu afotu yɛɛ adwuma no, ɛboaa wɔn sɛn? Ɔka sɛ: “Yɛn abusua asetena bɛyɛɛ krabɛhwɛ. Yehowa aboa ama seesei manya asomdwoe ne akomatɔyam paa. Nanso bere bi a atwam deɛ, na abufuw bi a ɛte me mu no, ɛreyɛ ara ni na me koko apae.” Ɛnnɛ, Stephen yɛ asafo mu somfo, na ne yere nso de mfe pii ayɛ daa akwampae adwuma. Stephen asafo mu mpanyimfo ka sɛ: “Stephen mpɛ ne ho asɛm, ɔpɛ adwuma, na ɔbrɛ ne ho ase nso.” Mpanyimfo no nkae da koro koraa a wɔahu sɛ Stephen bo afuw. Stephen de wei hoahoa ne ho anaa? Ɔka sɛ: “Saa nhyira fɛfɛɛfɛ a manya yi, sɛ ɛnyɛ Yehowa na ɔboaa me ma mesesaa me suban koraa a, anka emu biara nni hɔ a me nsa bɛka.”\n13. Adɛn nti na abufuw yɛ hu saa? Ɛho kɔkɔbɔ bɛn na ɛwɔ Bible mu?\n13 Edi sɛ Bible bɔ yɛn kɔkɔ sɛ yɛnhwɛ yiye wɔ abufuw, nkekawmu ne kasatia ho. (Efe. 4:31) Awerɛhosɛm ne sɛ suban a ɛte saa taa kowie basabasayɛ mu. Wiase no deɛ, sɛ obi bo fuw a, wommu no sɛ biribi a ɛyɛ nwonwa, nanso abufuw nhyɛ Ɔbɔadeɛ no anuonyam. Nnipa pii a na wɔwɔ saa subammɔne yi bi no, woyi guu hɔ ansa na wɔretumi ahyɛ nipasu foforo no.—Kenkan Dwom 37:8-11.\n14. Ebetumi ayɛ yiye sɛ obi a ɔyɛ basabasa betumi abɛyɛ obi a odwo anaa?\n14 Yɛnhwɛ Hans; ɔyɛ asafo mu panyin wɔ Austria. Mpanyimfo ntam nkitahodifo a ɔwɔ Hans asafo mu ka sɛ: “Sɛ yɛka anuanom a wodwo paa a, Hans ka ho.” Nanso ɛnyɛ saa na na Hans te. Ofii ase wee nsa bere a na onnya nnii mfe aduonu. Ɛbaa saa no, n’asɛm yɛɛ basabasa. Bere bi a ɔnom nsa no, ne bo fuwii araa ma okum ɔbea a na ɔne no hyehyɛ hɔ. Enti wobuu no fɔ sɛ ɔnkɔda afiase mfe 20. Afiase a wɔde no toe no antumi ansesa ne subammɔne no. Bere bi akyi no, Hans maame ne asafo mu panyin bi yɛɛ nhyehyɛe sɛ ɔnkɔ afiase hɔ nkɔhwehwɛ Hans. Wei maa Hans fii ase suaa Bible. Hans kae sɛ: “Ná ɛnyɛ mmerɛw mma me koraa sɛ meyi me nipasu dedaw no agu. Bible mu nsɛm a ɛhyɛɛ me nkuran baako ne Yesaia 55:7. Ɛka sɛ: ‘Ma ɔbɔnefo nnyaw ne kwan.’ Baako nso ne 1 Korintofo 6:11. Ɛka wɔn a wɔagyae wɔn subammɔne ho asɛm sɛ: ‘Saa na na mo mu binom te.’ Yehowa anya me ho abotare mfe pii, na ɔnam ne honhom kronkron so aboa me ama mahyɛ nipasu foforo no.” Hans bɔɔ asu wɔ afiase. Bere a ɔdaa afiase mfe 17 ne fã no, wogyaa no. Ɔka sɛ: “Meda Yehowa ase paa sɛ wahu me mmɔbɔ na ɔde me bɔne afiri me saa.”\n15. Suban bɛn na abu so, nanso dɛn na Bible ka fa ho?\n15 Kasatia da nkyɛn a, atorodi nso ka nipasu dedaw no ho. Nhwɛso bi ni. Ɛyɛ a nkurɔfo taa di atoro wɔ towtua ho. Ebinom nso yɛ bɔne a, wɔmpɛ sɛ wogye tom. Nanso Yehowa deɛ, ɔyɛ “nokware Nyankopɔn.” (Dw. 31:5) Enti ɔpɛ sɛ ne somfo ‘biara ka nokware kyerɛ ne yɔnko,’ na ɔmpɛ sɛ ‘wodi atoro.’ (Efe. 4:25; Kol. 3:9) Ɛno nti, sɛ yɛka nokware na ɛbɛhyɛ yɛn aniwu anaa ɛbɛma yɛn ho akyere yɛn mpo a, ɛsɛ sɛ yɛka.—Mmeb. 6:16-19.\nNEA ƐBOAA WƆN MA WOTUMI DII SO\n16. Dɛn na ɛbɛboa yɛn ama yɛatumi ayi nipasu dedaw no agu?\n16 Yɛn ankasa yentumi nyi nipasu dedaw no ngu; ɛboro yɛn ahoɔden so. Sakura, Ribeiro, Stephen, ne Hans a yɛaka wɔn ho asɛm wɔ adesua yi mu no, wɔyeree wɔn ho paa ansa na wɔretumi agyae wɔn subammɔne no. Wɔmaa tumi a ɛwɔ Onyankopɔn Asɛm mu ne ne honhom kronkron yɛɛ wɔn koma ne wɔn adwene mu adwuma. Ɛno boaa wɔn ma wotumi dii wɔn subammɔne so. (Luka 11:13; Heb. 4:12) Ɛsɛ sɛ yɛkenkan Bible da biara dwinnwen ho, na yɛbɔ mpae hwehwɛ nyansa ne akokoduru a ɛbɛma yɛatumi de Bible mu afotu abɔ yɛn bra. Yɛyɛ saa a, tumi a ɛwɔ Bible mu no bɛboa yɛn. (Yos. 1:8; Dw. 119:97; 1 Tes. 5:17) Afei nso, sɛ yesua ade ansa na yɛakɔ asafo nhyiam a, Onyankopɔn Asɛm ne ne honhom kronkron bɛboa yɛn. (Heb. 10:24, 25) Bio, honhom fam aduan a wɔnam akwan horow so de ma Onyankopɔn nkurɔfo wɔ wiase nyinaa nnɛ no, momma yɛmmɔ mmɔden sɛ yebenya so mfaso.—Luka 12:42.\nDɛn na ɛbɛboa yɛn ama yɛatumi ayi nipasu dedaw no agu? (Hwɛ nkyekyɛm 16)\n17 Yɛaka subammɔne bi ho asɛm wɔ adesua yi mu. Ɛsɛ sɛ Kristofo yi gu hɔ na ɛnsɛ sɛ wɔsan kɔfa bio. Nanso ɛno ara ne ade a ehia sɛ yɛyɛ na ama yɛanya Onyankopɔn anim dom anaa? Dabi. Ɛsɛ sɛ yɛhyɛ nipasu foforo no nso. Adesua a edi hɔ no, yɛbɛhwɛ nipasu foforo no afã ahorow bi a ehia sɛ yɛhyɛ no te sɛ atade daa.\n^ nky. 7 Wɔasesa edin ahorow a ɛwɔ asɛm yi mu no bi.\n^ nky. 8 Hwɛ Questions Young People Ask—Answers That Work nhoma no Po 1, ti 25.